02022O0912 — LT — 21.11.2022 — 001.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

Iš dalies keičiamas:









▼B

EUROPOS CENTRINIO BANKO GAIRĖS (ES) 2022/912

2022 m. vasario 24 d.

dėl naujos kartos Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET), kuriomis panaikinamos Gairės 2013/47/ES (ECB/2012/27) (ECB/2022/8)







I SKIRSNIS

BENDROSIOS NUOSTATOS

1 straipsnis

Dalykas ir taikymo sritis

TARGET teikia šias sąskaitas atsiskaitant eurais centrinio banko pinigais:

a) pagrindines lėšų sąskaitas (PLS), skirtas su centriniais bankais susijusioms operacijoms atlikti;

b) realaus laiko atskirųjų atsiskaitymų specialiąsias lėšų sąskaitas (RLAA SLS) ir subsąskaitas, skirtas tarpbankiniams ir klientų mokėjimams realiuoju laiku ir su išorine sistema (IS) susijusioms operacijoms atlikti;

c) realaus laiko atskirųjų atsiskaitymų išorinės sistemos technines sąskaitas (RLAA IS technines sąskaitas), momentinių mokėjimų vykdymo (TIPS) išorinės sistemos technines sąskaitas (TIPS IS technines sąskaitas) ir išorinės sistemos garantinių lėšų sąskaitas (IS garantinių lėšų sąskaitas), skirtas su IS susijusioms operacijoms atlikti;

d) TARGET2-Securities specialiąsias lėšų sąskaitas (T2S SLS), skirtas piniginiams mokėjimams, susijusiems su vertybinių popierių atsiskaitymais ir

e) TARGET momentinių mokėjimų vykdymo specialiąsias lėšų sąskaitas (TIPS SLS) momentiniams mokėjimams apmokėti.

2 straipsnis

Apibrėžtys

Šiose gairėse kiekvienas iš toliau nurodytų terminų vartojamas III priede nustatyta reikšme:

1) sąskaitos stebėsenos grupė (angl. account monitoring group);

2) adresuojamojo BIC turėtojas (angl. addressable BIC holder);

3) išorinė sistema (IS) (angl. ancillary system arba AS);

4) išorinės sistemos garantinių lėšų sąskaita arba IS garantinių lėšų sąskaita (angl. ancillary system guarantee funds account arba AS guarantee funds account);

5) išorinės sistemos atsiskaitymo procedūra arba IS atsiskaitymo procedūra (angl. ancillary system settlement procedure arba AS settlement procedure);

6) išorinės sistemos pervedimo nurodymas arba IS pervedimo nurodymas (angl. ancillary system transfer order arba AS transfer order);

7) automatinis įkeitimas (angl. auto-collateralisation);

8) automatizuotas likvidumo pervedimo nurodymas (angl. automated liquidity transfer order);

9) naudotinos lėšos (angl. available liquidity);

10) bankų grupė (angl. banking group);

11) filialas (angl. branch);

12) transliacinis pranešimas (angl. broadcast message);

13) darbo diena arba TARGET darbo diena (angl. business day arba TARGET business day);

14) bendrovės identifikavimo kodas (angl. Business Identifier Code);

15) nuomonė dėl gebėjimų (angl. capacity opinion);

16) lėšų pervedimo nurodymas (angl. cash transfer order);

17) centrinis bankas arba CB (central bank arba CB);

18) centrinio banko operacija (angl. central bank operation);

19) prisijungęs NCB (angl. connected NCB);

20) sprendimas nenumatytais atvejais (angl. Contingency Solution);

21) kredito įstaiga (angl. credit institution);

22) kredito memorandumo balansas arba KMB (angl. credit memorandum balance arba CMB);

23) atsiskaitymas tarp sistemų (angl. cross-system settlement);

24) specialioji lėšų sąskaita arba SLS (angl. dedicated cash account DCA);

25) palūkanų norma už naudojimąsi indėlių galimybe (angl. deposit facility rate);

26) indėlių galimybė (angl. deposit facility);

27) euro zonos NCB (angl. euro area NCB);

28) Europos mokėjimų tarybos SEPA momentinio kredito pervedimo (SCT Inst) schema arba SCT Inst schema (angl. European Payments Council’s SEPA Instant Credit Transfer (SCT Inst) scheme arba SCT Inst Scheme);

29) Eurosistemos CB (angl. Eurosystem CB);

30) įsipareigojimų nevykdymo atvejis (angl. event of default);

31) garantinės lėšos (angl. guarantee funds);

32) nemokumo byla (angl. insolvency proceedings);

33) momentinio mokėjimo nurodymas (angl. instant payment order);

34) nurodymus duodanti šalis (angl. instructing party);

35) dienos paskola (angl. intraday credit);

36) investicinė įmonė (angl. investment firm);

37) 3 lygio NCB (angl. Level 3 NCBs);

38) likvidumo pervedimo nurodymas (angl. liquidity transfer order);

39) ribinio skolinimosi galimybės norma (angl. marginal lending facility rate);

40) ribinio skolinimosi galimybė (angl. marginal lending facility);

41) mobiliųjų pakaitinių identifikatorių nustatymo paslauga (angl. mobile proxy look-up (MPL) service);

42) beveik momentinis mokėjimas (angl. near instant payment);

43) tinklo paslaugų teikėjas (angl. network service provider);

44) neapmokėtas lėšų pervedimo nurodymas (angl. non-settled cash transfer order);

45) dalyvis (angl. participant);

46) gavėjas (angl. payee);

47) mokėtojas (angl. payer);

48) mokėjimo nurodymas (angl. payment order);

49) mokėjimo grąžinimo nurodymas (angl. positive recall answer);

50) valstybinio sektoriaus subjektas (angl. public sector body);

51) pasiekiama šalis (angl. reachable party);

52) realaus laiko atskirųjų atsiskaitymų išorinės sistemos atsiskaitymo procedūra arba RLAA IS atsiskaitymo procedūra) (angl. Real-time gross settlement ancillary system settlement procedure arba RTGS AS settlement procedure);

53) realaus laiko atskirųjų atsiskaitymų išorinės sistemos techninė sąskaita (angl. Real-time gross settlement ancillary system technical account);

54) mokėjimo atšaukimo nurodymas (angl. recall request);

55) taisyklėmis grindžiamas likvidumo pervedimo nurodymas (angl. rule-based liquidity transfer order);

56) atsiskaitymų banko sąskaitų grupė (angl. settlement bank account group);

57) atsiskaitymų bankas (angll. settlement bank);

58) sustabdymas (angl. suspension);

59) TARGET sąskaita (angl. TARGET account);

60) TARGET komponento sistema (angl. TARGET component system);

61) TARGET koordinatorius (angl. TARGET coordinator);

62) TARGET momentinio mokėjimo atsiskaitymo (TIPS) išorinės sistemos atsiskaitymo procedūra arba TIPS IS atsiskaitymo procedūra (angl. TARGET Instant Payment Settlement (TIPS) ancillary system settlement procedure arba TIPS AS settlement procedure);

63) TARGET momentinio mokėjimo atsiskaitymo (TIPS) išorinės sistemos techninė sąskaita arba TIPS AS techninė sąskaita (angl. TARGET Instant Payment Settlement (TIPS) ancillary system technical account arba TIPS AS technical account);

64) TARGET atsiskaitymų vadovas (angl. TARGET settlement manager);

65) TARGET2-Securities (T2S) (angl. TARGET2-Securities arba T2S);

66) techniniai TARGET sutrikimai (angl. technical malfunction of TARGET).

3 straipsnis

TARGET komponentų sistemos

1. Teisiniu požiūriu TARGET yra daugelio įvairių mokėjimo sistemų struktūra, susidedanti iš visų TARGET komponentų sistemų.

2. Kiekvienas Eurosistemos CB eksploatuoja savo TARGET komponento sistemą.

3. Kiekviena TARGET komponento sistema pagal atitinkamus nacionalinės teisės aktus, įgyvendinančius Europos Parlamento ir Tarybos direktyvą 98/26/EB ( 1 ), yra apibrėžiama kaip sistema.

4. TARGET komponentų sistemų pavadinimai sudaromi tik iš žodžio „TARGET“ ir atitinkamo Eurosistemos CB ar tokio Eurosistemos CB valstybės narės pavadinimo arba santrumpos. ECB TARGET komponento sistema vadinama TARGET-ECB.

4 straipsnis

Valstybių narių, kurių valiuta nėra euro, NCB prisijungimas

Valstybių narių, kurių valiuta nėra euro, NCB prie TARGET gali prisijungti tik sudarę susitarimą su Eurosistemos CB. Tokiame susitarime nurodoma, kad prisijungę NCB vadovaujasi šiomis gairėmis, atsižvelgdami į abipusiškai nustatytus patikslinimus ir pakeitimus

5 straipsnis

ECBS vidaus sandoriai

Europos centrinių bankų sistemos (ECBS) vidaus sandoriai eurais apdorojami TARGET, išskyrus mokėjimus, kuriuos, kai tinkama, CB dvišaliais susitarimais sutinka apdoroti korespondentinėse sąskaitose.

6 straipsnis

ECBS vidaus įsipareigojimai ir reikalavimai

1. Bet kuris lėšų pervedimo nurodymo apmokėjimas tarp skirtingų TARGET komponento sistemų dalyvių automatiškai prijungiamas ir patikslinamas ir sudaro kiekvieno euro zonos NCB bendro įsipareigojimo ar reikalavimo ECB atžvilgiu dalį, kaip nustatyta Eurosistemos centrinių bankų susitarime. Bet kuris kiekvieno euro zonos NCB įsipareigojimas ar reikalavimas ECB atžvilgiu apskaitos tikslais patikslinamas kasdien, naudojant atitinkamo euro zonos NCB apskaitoje esančių visų TARGET sąskaitų dienos pabaigos balansų deltą.

2. Apskaitos ir ataskaitų teikimo tikslais kiekvienas euro zonos NCB tvarko sąskaitą, kurioje įrašomas jo įsipareigojimas arba reikalavimas ECB, atsiradęs apmokėjus lėšų pervedimo nurodymus tarp savo ir kitų TARGET komponento sistemų.

3. ECB savo registruose atidaro sąskaitą kiekvienam euro zonos NCB, kad darbo dienos pabaigoje būtų matyti konkretaus euro zonos NCB įsipareigojimas arba reikalavimas ECB.







II SKIRSNIS

VALDYMAS

7 straipsnis

Valdymo lygiai

1. Nepažeidžiant Europos centrinių bankų sistemos ir Europos Centrinio Banko statuto (toliau – ECBS statutas) 8 straipsnio, TARGET valdymas grindžiamas trijų lygių valdymo schema. Valdančiajai tarybai (1 lygis), 2 lygio techninio ir operacinio valdymo subjektui ir 3 lygio NCB paskirti uždaviniai yra nustatyti II priede.

2. Valdančioji taryba yra atsakinga už vadovavimą TARGET, jos valdymą ir kontrolę. 1 lygiui paskirti uždaviniai priklauso išimtinei Valdančiosios tarybos kompetencijai.

3. Vadovaujantis ECBS statuto 12 straipsnio 1 dalies trečia pastraipa, Eurosistemos CB yra atsakingi už 2 lygiui paskirtus uždavinius Valdančiosios tarybos apibrėžtoje bendroje sistemoje. Valdančioji taryba įsteigė 2 lygio subjektą, kuriam Eurosistemos CB paveda tam tikrus techninio ir operacinio valdymo uždavinius, susijusius su TARGET.

4. Eurosistemos CB susitaria tarpusavyje sudarydami atitinkamus susitarimus.

5. Vadovaujantis ECBS statuto 12 straipsnio 1 dalies trečia pastraipa, 3 lygio NCB yra atsakingi už 3 lygiui paskirtus uždavinius Valdančiosios tarybos apibrėžtoje bendroje sistemoje.

6. 3 lygio NCB sudaro sutartis su Eurosistemos CB dėl paslaugų, kurias turi teikti 3 lygio NCB, teikimo. Tam tikrais atvejais į tokius susitarimus įtraukiami prisijungę NCB.

7. Eurosistema, kaip T2S paslaugų teikėja, ir Eurosistemos CB, kaip jų atitinkamų nacionalinių TARGET komponento sistemų operatoriai, sudaro susitarimą, reglamentuojantį Eurosistemos paslaugų teikimą Eurosistemos CB T2S SLS atžvilgiu. Kai tai tinkama, tokius susitarimus taip pat sudaro prisijungę NCB.







III SKIRSNIS

TARGET VEIKIMAS

8 straipsnis

Sistemos pagalbos tarnyba

Kiekvienas Eurosistemos CB įsteigia ir prižiūri sistemos pagalbos tarnybą, kuri teikia pagalbą jo atitinkamos nacionalinės TARGET komponentų sistemos dalyviams. Pagalbos tarnyba veikia bent nuo 7.00 val. iki 18.15 val. Vidurio Europos laiku. Paskutinę Eurosistemos rezervo laikymo laikotarpio dieną jos darbo laikas pratęsiamas iki 18.30 val. Vidurio Europos laiku.

9 straipsnis

Suderintos dalyvavimo TARGET taisyklės

1. Kiekvienas euro zonos NCB patvirtina Suderintų dalyvavimo TARGET taisyklių įgyvendinimo tvarką, kaip numatyta I priede ir nustato, kad jose vartojamos III priede išvardytos sąvokos turi tokią III priede apibrėžtą reikšmę. Šios priemonės išimtinai reglamentuoja atitinkamo euro zonos NCB ir jo dalyvių santykius TARGET sąskaitų atidarymo ir tvarkymo atžvilgiu.

2. Nuo 2023 m. lapkričio 20 d. Eurosistemos CB dalyviams, tinkamiems dalyvauti TARGET, atidaro tik TARGET sąskaitas, kad galėtų teikti paslaugas, kurioms taikomos šios gairės, išskyrus šias išimtis: a) sąskaitas dalyviams, išvardytiems Suderintų dalyvavimo TARGET taisyklių I priedo I dalies 4 straipsnio 2 dalies a ir b punktuose; b) sąskaitas, kuriose lėšos laikomos per dieną tik grynųjų pinigų įdėjimui ir išėmimui atlikti; c) sąskaitas, naudojamos areštuotoms lėšoms ar tretiesiems asmenis kreditoriams įkeistoms lėšoms ar Europos Centrinio Banko reglamento (ES) 2021/378 (ECB/2021/1) ( 2 ) 3 straipsnio 1 dalies d punkte nurodytoms lėšoms laikyti; d) sąskaitas, kurias naudoja NCB valdomų sistemų dalyviai ir kurios naudojamos momentinių mokėjimų, atitinkančių SCT Inst schemą, tarpuskaitai atlikti.

3. ECB priima TARGET-ECB sąlygas, įgyvendindamas I priede nustatytas Suderintas dalyvavimo TARGET taisykles, išskyrus tai, kad: a) TARGET-ECB teikia tarpuskaitos ir atsiskaitymų paslaugas tarpuskaitos ir atsiskaitymų organizacijoms, įskaitant ne Europos ekonominės erdvėje (EEE) įsteigtus subjektus, tik jei juos prižiūri kompetentinga institucija ir jei Valdančioji taryba patvirtino jų prieigą prie TARGET2-ECB b) TARGET-ECB neteikia dienos paskolos ar automatinio įkeitimo.

4. Eurosistemos CB priimtos Suderintas dalyvavimo TARGET taisykles įgyvendinančios standartinės priemonės yra viešai paskelbiamos.

5. Eurosistemos CB, remdamasis nacionalinės teisės suvaržymais, gali prašyti nuo Suderintų dalyvavimo TARGET taisyklių leidžiančių nukrypti nuostatų. Valdančioji taryba kiekvieno tokio prašymo atvejį svarsto atskirai ir prireikus leidžia taikyti leidžiančias nukrypti nuostatas.

6. Kiek tai įmanoma pagal atitinkamą piniginį susitarimą, ECB gali apibrėžti I priedo I dalies 4 straipsnio 2 dalies e punkte nurodytiems subjektams atitinkamas dalyvavimo TARGET sąlygas.

7. Eurosistemos CB savo TARGET komponento sistemoje neleidžia jokiam subjektui tapti adresuojamojo BIC turėtoju arba pasiekiama šalimi, jei tas subjektas veikia per TARGET sąskaitos turėtoją, kuris yra valstybės narės NCB, tačiau ne Eurosistemos CB ir ne prisijungęs NCB.

8. Eurosistemos CB neregistruoja adresuojamųjų BIC turėtojų, kurie yra tinkami dalyvauti TARGET, kaip nustatyta I priedo I dalies 4 straipsnyje, išskyrus savo filialus ir subjektus, išvardytus I priedo I dalies 4 straipsnio 2 dalies a ir b punktuose.

9. Išskyrus su IS susijusias taisykles, Eurosistemos CB netaiko jokių papildomų taisyklių, susijusių su dalyvavimu TARGET, išskyrus nustatytas Suderintose dalyvavimo TARGET taisyklėse. Už naudojimąsi TARGET arba TARGET atžvilgiu netaikomi jokie mokesčiai, išskyrus I priedo VI priedėlyje nurodytus mokesčius ir išskyrus mokesčius, imamus už paslaugas, susijusias su NCB, bendrai valdančiu PLS (kaip nustatyta I priedo II dalies 2 straipsnyje), jei šias paslaugas teikia Eurosistemos CB. Eurosistemos CB, siūlantis bendrai valdyti PLS, nustatydamas mokesčius už šias paslaugas laikosi visų išlaidų padengimo principo ir perduoda bent jau visas su šiomis paslaugomis susijusias išlaidas.

10. Nukrypstant nuo 9 dalies, Eurosistemos CB gali nustatyti papildomas taisykles TARGET sąskaitoms, kurios atidaromos lėšoms, pateiktoms kaip grynųjų pinigų įkaitas arba sudarančioms užtikrinamojo turto fondo dalį, laikyti.

10 straipsnis

Dienos paskola – automatinis įkeitimas

1. Euro zonos NCB dalyviui gali suteikti dienos paskolą. Dienos paskola gali būti suteikiama tik jo pagrindinėje PLS ir tik pagal I priedo II dalyje nustatytas dienos paskolos teikimo taisykles įgyvendinančias priemones. Dienos paskola neteikiama dalyviui, kurio tinkamumas būti kita sandorio šalimi Eurosistemos pinigų politikos operacijoms yra sustabdytas arba panaikintas.

2. Atsižvelgdami į dalyvio, turinčio prieigą prie dienos paskolos, prašymą, euro zonos NCB teikia automatinio įkeitimo T2S SLS galimybę, jei tai atliekama vadovaujantis I priedo IV dalyje nustatytomis Automatinio įkeitimo operacijų taisyklėmis.

3. Dienos paskola ar automatinis įkeitimas negali būti teikiami subjektams, kuriems taikomos Europos Sąjungos Tarybos arba valstybių narių pagal Sutarties dėl Europos Sąjungos veikimo 65 straipsnio 1 dalies b punktą, 75 straipsnį arba 215 straipsnį priimtos ribojančios priemonės, kurių įgyvendinimas atitinkamo euro zonos NCB nuomone ir prieš tai pranešus ECB yra nesuderinamas su sklandžiu TARGET veikimu.

4. Euro zonos NCB gali suteikti dienos paskolą IS, kaip nurodyta I priedo II dalies 10 straipsnio 2 dalies d punkte, su sąlyga, kad susitarimai buvo pateikti Valdančiajai tarybai iš anksto ir Valdančioji taryba juos patvirtino.

5. Euro zonos NCB gali teikti vienos nakties kreditą tam tikroms tinkamoms pagrindinėms sandorio šalims (PSŠ) I priedo II dalies 10 straipsnio 5 dalyje nustatytomis sąlygomis, su sąlyga, kad prašymas buvo pateiktas Valdančiajai tarybai iš anksto ir Valdančioji taryba jį patvirtino.

6. Valdančioji taryba, atitinkamam euro zonos NCB pasiūlius, gali I priedo II dalies 10 straipsnio 2 dalies b punkte nurodytiems iždo departamentams netaikyti reikalavimo pateikti tinkamą įkaitą prieš pastariesiems gaunant dienos paskolą.

7. Kai euro zonos NCB, remdamasis atsargumo sumetimais, kaip nustatyta atitinkamai I priedo II dalies 13 straipsnio 1 dalies c punkte arba I priedo IV dalies 11 straipsnyje, nusprendžia sustabdyti, apriboti arba nutraukti dienos paskolos arba automatinio įkeitimo teikimą dalyviui, šis NCB nedelsdamas apie tai raštu praneša ECB ir kitiems euro zonos NCB bei prisijungusiems NCB. Prireikus Valdančioji taryba nusprendžia dėl vieningo priimtų priemonių įgyvendinimo visose TARGET komponento sistemose.

8. Jeigu kitos sandorio šalies prieiga prie pinigų politikos priemonių sustabdoma, apribojama ar atmetama atsargumo sumetimais ar kitais būdais pagal Europos Centrinio Banko gairių (ES) 2015/510 (ECB/2014/60) ( 3 ) 158 straipsnį įgyvendinančias nacionalines nuostatas, atitinkamas euro zonos NCB įgyvendina tą sprendimą dėl dienos kredito, laikydamasis atitinkamo euro zonos NCB taikomų sutartinių ar reguliavimo priemonių nuostatų.

9. Kai euro zonos NCB nusprendžia sustabdyti, apriboti arba nutraukti Eurosistemos pinigų politikos kitos sandorio šalies dienos paskolos arba automatinio įkeitimo galimybes pagal atitinkamai I priedo II dalies 13 straipsnio 3 dalį arba I priedo IV dalies 11 straipsnį, toks sprendimas neįsigalioja tol, kol ECB valdančioji taryba jo nepatvirtina.

10. Nukrypstant nuo 9 dalies, neatidėliotinomis aplinkybėmis euro zonos NCB gali nedelsiant sustabdyti Eurosistemos pinigų politikos kitai sandorio šaliai dienos paskolos ir (arba) automatinio įkeitimo paslaugą. Tokiais atvejais atitinkamas euro zonos NCB nedelsiant raštu praneša apie tai ECB valdančiajai tarybai. ECB valdančioji taryba turi teisę atšaukti euro zonos NCB veiksmus. Tačiau jei per dešimt darbo dienų nuo pranešimo gavimo ECB valdančioji taryba neatsiunčia euro zonos NCB pranešimo apie tokį atšaukimą, laikoma, kad ECB valdančioji taryba patvirtino euro zonos NCB veiksmus.

11. ECB valdančioji taryba gali nuspręsti panaikinti arba sumažinti pagal I priedo II dalies 12 straipsnio 4 dalį taikomus delspinigius, jei atitinkamo subjekto neigiamas balansas dienos pabaigoje susidarė dėl force majeure ir (arba) TARGET techninių sutrikimų (pastaroji sąvoka apibrėžta III priede).

11 straipsnis

IS taikomos papildomo sąlygos

1. Be 9 straipsnio 1–9 dalių nuostatų, santykiams tarp atitinkamo Eurosistemos CB ir IS, įskaitant Eurosistemos CB valdomų IS, taikomos šios nuostatos.

2. Eurosistemos CB teikia lėšų pervedimo paslaugas centrinio banko pinigais IS, veikiančiai tokiu statusu. Šios paslaugos teikiamos vienu iš šių būdų: a) TIPS IS atsiskaitymo procedūra skirta tik momentiniams mokėjimams pagal SCT Inst schemą arba beveik momentiniams mokėjimams IS knygose apmokėti; b) RLAA IS atsiskaitymo procedūros visais kitais veiklos atvejais.

3. Išimtiniais atvejais ir gavę II priede nurodyto 2 lygio subjekto patvirtinimą, Eurosistemos CB gali patvirtinti, kad IS naudotų RLAA SLS, išskyrus momentiniams mokėjimams apmokėti pagal SCT Inst schemą. Pateikdama prašymą suteikti leidimą, IS pateikia motyvuotą prašymą. Jei prašymas patenkinamas, taikoma I priedo VI priedėlio 4 dalyje įtvirtinta kainodara.

4. Kiekvienas Eurosistemos CB, gavęs prašymą, atidaro subsąskaitą bet kuriam atsiskaitymų bankui, kurio RLAA SLS jis turi, kai atsiskaitymų banko IS dalyvauja to Eurosistemos NCB TARGET komponento sistemoje arba kitoje TARGET komponento sistemoje.

5. Eurosistemos CB, be I priede nurodytų sąlygų, gali nustatyti IS dalyvavimo TARGET sąlygas, susijusias su: a) veiklos tęstinumo ir nenumatytų atvejų procedūromis; b) teisės į TARGET sąskaitoje laikomas lėšas, kai laikomos lėšos nėra IS turto dalis, pobūdžiu; c) CB įkeitimo ir įskaitymo teisėmis IS arba jos vardu turimų TARGET sąskaitų atžvilgiu; d) sukauptų palūkanų surinkimu ir paskirstymu; e) IS arba IS atsiskaitymų bankams taikomais reguliavimo reikalavimais (įskaitant priežiūrą) (įskaitant užsienio reguliavimo institucijų taikomus reikalavimus); f) keitimusi informacija siekiant patikrinti, ar laikomasi Eurosistemos politikos.

6. Eurosistemos CB keičiasi informacija apie bet kokį svarbų įvykį IS atsiskaitymo proceso metu.

12 straipsnis

Finansavimas ir kainų metodika

1. Valdančioji taryba apibrėžia TARGET finansavimui taikomas taisykles.

2. Valdančioji taryba TARGET įkainių struktūrą nustato vadovaudamasi bendra Eurosistemos sąnaudų metodika.

13 straipsnis

Nuostatos dėl saugumo

Eurosistemos CB laikosi Valdančiosios tarybos nurodytų priemonių, nustatančių TARGET taikomus saugumo politikos ir saugumo reikalavimus bei kontrolės priemones, įskaitant kibernetinio atsparumo ir informacijos saugumo atžvilgiu.

14 straipsnis

Audito taisyklės

Audito vertinimai atliekami vadovaujantis Valdančiosios tarybos ECBS audito politikoje nustatytais principais ir susitarimais.

15 straipsnis

Įsipareigojimai sustabdymo arba nutraukimo atveju

1. Eurosistemos CB iš anksto neįspėjęs tuoj pat nutraukia arba sustabdo dalyvio dalyvavimą atitinkamoje TARGET komponento sistemoje, jei: a) dalyviui iškeliama nemokumo byla ar b) dalyvis nebeatitinka prisijungimo dalyvauti atitinkamoje TARGET komponento sistemoje kriterijų.

2. Jei Eurosistemos CB pagal 1 dalį arba atsargumo sumetimais pagal 19 straipsnį sustabdo arba nutraukia dalyvio dalyvavimą TARGET, jis apie tai nedelsdamas praneša visiems kitiems Eurosistemos CB, pateikdamas visus šiuos duomenis: a) dalyvio pavadinimą ir BIC; b) informaciją, kuria remdamasis euro zonos NCB priėmė savo sprendimą, taip pat bet kokią informaciją arba nuomonę, gautą iš atitinkamos priežiūros institucijos; c) kokios priemonės imtasi ir siūlomus jos taikymo terminus. Jei kitas Eurosistemos CB to paprašo, kiekvienas Eurosistemos CB apsikeičia informacija apie tokį dalyvį, taip pat informacija apie su juo susijusius lėšų pervedimo nurodymus.

3. Eurosistemos CB, kuris nutraukė arba sustabdė dalyvio dalyvavimą jo TARGET komponento sistemoje pagal 1 dalį, prisiima atsakomybę kitų Eurosistemos CB atžvilgiu, jei: a) po to leidžia apmokėti lėšų pervedimo nurodymus, skirtus dalyviams, kurių dalyvavimą jis nutraukė arba sustabdė, arba b) neįvykdo 1 ir 2 dalyse nurodytų įsipareigojimų.

4. Eurosistemos CB, sustabdęs dalyvio dalyvavimą jo TARGET komponento sistemoje pagal 1 dalies a punktą, apdoroja to dalyvio lėšų pervedimo nurodymus tik remdamasis jo atstovų nurodymais, įskaitant tuos atstovus, kuriuos paskyrė kompetentinga institucija arba teismas, pavyzdžiui, dalyvio nemokumo administratorius, arba remdamasis vykdytinu kompetentingos institucijos ar teismo sprendimu, kuriame yra nurodymai, kaip mokėjimai turi būti apdorojami. Eurosistemos CB atmeta visus sustabdyto dalyvio TIPS SLS pateiktus lėšų pervedimo nurodymus.

16 straipsnis

Prašymo dalyvauti TARGET atmetimo atsargumo sumetimais tvarka

Jei remdamasis I priedo I dalies 5 straipsnio 5 dalies c punktu, Eurosistemos CB atsargumo sumetimais atmeta prašymą prisijungti prie TARGET, šis Eurosistemos CB tuoj pat praneša kitiems Eurosistemos NCB apie tokį atmetimą.

17 straipsnis

Dalyvavimo TARGET, dienos paskolos ir automatinio įkeitimo teikimo sustabdymo, apribojimo arba nutraukimo atsargumo sumetimais tvarka

1. Kai atsargumo sumetimais euro zonos NCB dalyviui sustabdo, apriboja arba nutraukia dienos paskolos pagal I priedo II dalies 13 straipsnio 1 punkto c papunktį arba automatinio įkeitimo pagal I priedo IV dalies 11 straipsnio teikimą arba Eurosistemos CB sustabdo arba nutraukia dalyvio dalyvavimą TARGET pagal I priedo dalies 25 straipsnio 2 dalies e punktą, sprendimas įsigalioja kiek tai įmanoma tuo pačiu metu visose TARGET komponento sistemose.

2. Euro zonos NCB nedelsdamas teikia 15 straipsnio 2 dalyje nurodytą informaciją atitinkamoms priežiūros institucijoms euro zonos NCB valstybėje narėje kartu su prašymu, kad priežiūros institucijos pasidalintų informacija su kitų valstybių narių, kuriose dalyvis turi patronuojamąją įmonę arba filialą, priežiūros institucijomis. Atsižvelgdamas į 1 dalyje nurodytą sprendimą, kiti euro zonos NCB nedelsdamas imasi atitinkamų veiksmų ir apie tai nedelsdami praneša ECB.

3. ECB vykdomoji valdyba gali pasiūlyti Valdančiajai tarybai priimti sprendimus, užtikrinančius vienodą priemonių, kurių imamasi pagal 1 ir 2 dalį, įgyvendinimą.

4. Valstybių narių, kuriose turi būti įgyvendintas sprendimas, euro zonos NCB informuoja dalyvį apie sprendimą ir priima visas reikalingas įgyvendinimo priemones.

18 straipsnis

Eurosistemos CB bendradarbiavimo dėl administracinių arba ribojančių priemonių tvarka

Įgyvendinant I priedo I dalies 29 straipsnio 3 dalį:

1) bet kuris Eurosistemos CB nedelsdamas pasidalina su visais galimai susijusiais CB visa informacija, kurią jis gauna dėl pasiūlyto lėšų pervedimo nurodymo, išskyrus likvidumo pervedimo nurodymus tarp skirtingų to paties dalyvio sąskaitų;

2) bet kuris Eurosistemos CB, kuris iš dalyvio gauna įrodymą, kad kompetentingai institucijai pateiktas pranešimas arba iš jos gautas sutikimas, nedelsdamas persiunčia šį įrodymą kitam CB, veikiančiam kaip mokėtojo arba gavėjo, atitinkamai, mokėjimo paslaugų teikėjas;

3) tada Eurosistemos CB, veikiantis kaip mokėtojo mokėjimo paslaugų teikėjas, nedelsdamas praneša mokėtojui, kad jis gali įtraukti atitinkamą lėšų pervedimo nurodymą į TARGET.

19 straipsnis

Veiklos tęstinumo ir nenumatytų atvejų procedūros

1. Normalų TARGET eksploatavimą trikdančio įvykio atveju susijęs Eurosistemos CB apie tai tuoj pat praneša TARGET koordinatoriui, kuris kartu su susijusio Eurosistemos CB atsiskaitymų vadovu sprendžia dėl tolesnių veiksmų.

2. Eurosistemos CB praneša TARGET koordinatoriui apie su dalyviu susijusį gedimą, kaip nurodyta I priedo IV priedėlio 2.4, 3.3 ar 4.2 punkte, ne vėliau kaip per 30 minučių nuo gedimo pradžios arba pirmą kartą po to, kai nustato gedimą, jei toks gedimas gali turėti įtakos TARGET veikimui arba sukelti sisteminę riziką arba jei Eurosistemos CB, remdamiesi ECB interneto svetainėje periodiškai atnaujinamais ir paskelbtais kriterijais, priskyrė dalyvį ypatingos svarbos dalyviams.

3. Išskirtinėmis aplinkybėmis Eurosistemos CB gali nuspręsti pakeisti TARGET veikimo tvarkaraštį dėl priežasčių, įskaitant IS veikiantį gedimą, bet juo neapsiribojant. Tokį sprendimą bendrai priima Eurosistemos CB.

4. Bet kurių kitų įvykių, kurie gali turėti įtakos normaliam TARGET veikimui, atvejais atitinkamas Eurosistemos CB stebi ir valdo tokius įvykius, kad būtų išvengta neigiamų pasekmių sklandžiam TARGET veikimui.

5. Eurosistemos centriniai bankai palaiko jungtį su sprendimu nenumatytais atvejais.

20 straipsnis

Reikalavimų tvarkymas pagal TARGET kompensavimo schemą

1. Jei Valdančioji taryba nenusprendžia kitaip, I priedo II priedėlyje nustatyta kompensavimo tvarka taikoma pagal šį straipsnį.

2. Kompensacijos reikalavimą teikiančio dalyvio CB preliminariai įvertina kompensacijos reikalavimą ir dalyviui praneša apie savo vertinimą. Kai tai reikalinga įvertinant reikalavimus, tokiam CB padeda susijęs CB. Atitinkamas CB praneša ECB ir visiems kitiems susijusiems CB kai tik sužino apie esamus reikalavimus.

3. Per devynias savaites nuo techninio TARGET sutrikimo reikalavimą teikiančio dalyvio CB parengia išankstinę vertinimo ataskaitą, kurioje pateikiamas CB gautų reikalavimų įvertinimas, ir pateikia ją ECB ir visiems kitiems susijusiems CB.

4. Per penkias savaites nuo išankstinio vertinimo ataskaitos gavimo Valdančioji taryba atlieka galutinį visų gautų reikalavimų vertinimą ir nusprendžia dėl kompensacijos pasiūlymų susijusiems dalyviams. Per penkias darbo dienas nuo galutinio vertinimo užbaigimo ECB praneša galutinio vertinimo rezultatus susijusiems CB. Šie CB nedelsdami praneša savo dalyviams apie galutinio vertinimo rezultatus ir, kai taikytina, išsamią informaciją apie kompensacijos pasiūlymą kartu pateikdami formą, kuri yra priėmimo raštas.

5. Per dvi savaites nuo I priedo II priedėlio 4 straipsnio d punkto paskutiniajame sakinyje nurodyto laikotarpio pabaigos CB praneša ECB ir visiems kitiems susijusiems CB, kurie kompensacijos pasiūlymai priimti ir kurie atmesti.

6. CB praneša ECB apie bet kokį jų dalyvių jiems pateiktą reikalavimą, kuriam netaikoma TARGET kompensavimo schema, tačiau kuris yra susijęs su TARGET techniniais sutrikimais.

21 straipsnis

Dėl techninių TARGET sutrikimų atsiradusių nuostolių tvarkymas

1. Techninių TARGET sutrikimų atveju: a) mokėtojo pusės CB, kuriame mokėtojas padėjo indėlį, gauna tam tikras finansines pajamas, kurios lygios Eurosistemos pagrindinių pakartotinio finansavimo operacijų palūkanų normos ir indėlio palūkanų normos skirtumui, taikomam naudojantis Eurosistemos indėlių galimybe gautam ribiniam prieaugiui TARGET techninių sutrikimų laikotarpiu, ir gali siekti neapmokėtų lėšų pervedimo nurodymų sumą. Jei mokėtojas lieka su neatlygintų lėšų pertekliumi, finansinės pajamos yra lygios Eurosistemos pagrindinių pakartotinio finansavimo operacijų palūkanų normai, taikomai nepalūkaninių perteklinių lėšų sumai TARGET techninių sutrikimų laikotarpiu, ir gali siekti neapmokėtų lėšų pervedimo nurodymų sumą; b) gavėjo pusės CB, iš kurio gavėjas pasiskolino pasinaudodamas ribinio skolinimosi galimybe, gauna tam tikras finansines pajamas, kurios lygios ribinio skolinimosi palūkanų normos ir Eurosistemos pagrindinių pakartotinio finansavimo operacijų palūkanų normos skirtumui, taikomam naudojantis ribinio skolinimosi galimybe gautam ribiniam prieaugiui TARGET techninių sutrikimų laikotarpiu, ir gali siekti neapmokėtų lėšų pervedimo nurodymų sumą.

2. ECB finansinės pajamos yra lygios: a) įplaukoms prisijungusių NCB atžvilgiu, atsirandančioms iš šių prisijungusių NCB skirtingo atlygio dienos pabaigos balansuose ECB atžvilgiu, ir b) delspinigių sumai, kurią ECB gauna iš prisijungusio NCB, jei vienas iš šių prisijungusių NCB dalyviui nustato delspinigius už laiku negrąžintą dienos paskolą, kaip numatyta Eurosistemos CB ir prisijungusių NCB susitarime.

3. CB sujungia 1 ir 2 dalyse nurodytas finansines pajamas ir gauta bendra suma naudojama apmokėti išlaidas tų CB, kurie jas patiria kompensuodami savo dalyviams. Likusios finansinės pajamos arba CB kompensuojant jų dalyviams patirtos išlaidos padalijamos tarp Eurosistemos CB pagal ECB kapitalo pasirašymo raktą.

22 straipsnis

Su subsąskaitose esančiomis lėšomis susijusios užtikrinimo teisės ir Eurosistemos vidaus garantija

1. Kad IS pervedimo mokėjimo nurodymai, susiję su RLAA IS atsiskaitymo procedūra C būtų apmokėti, bet kuris Eurosistemos CB, atidaręs subsąskaitas savo RLAA SLS turėtojams, užtikrina, kad tokių subsąskaitų balansai (įskaitant įšaldyto balanso padidinimą arba sumažinimą kredituojant atsiskaitymo tarp sistemų mokėjimus į subsąskaitą arba debetuojant iš jos, arba kredituojant likvidumo pervedimus į subsąskaitą), kurie yra įšaldyti išorinės sistemos apdorojimo ciklo metu, galėtų būti naudojami su išorine sistema susijusiems mokėjimų nurodymams apmokėti. Tam įtakos nedaro nei atitinkamam RLAA SLS turėtojui iškeltos nemokumo bylos, nei atskiros priverstinio vykdymo priemonės, susijusios su tokio RLAA SLS turėtojo subsąskaita.

2. Kiekvieną kartą, pervedus likvidumą į RLAA SLS turėtojo subsąskaitą, ir jei Eurosistemos CB nėra išorinės sistemos CB, toks Eurosistemos CB iš išorinės sistemos gavęs pranešimą (ciklo pradžios (angl. start-of-cycle ) pranešimą), patvirtina atitinkamos išorinės sistemos subsąskaitos balansą ir, atlikdamas tai, garantuoja išorinės sistemos centriniam bankui mokėjimą suma, mažesne arba lygia to konkretaus balanso sumai. Balanso patvirtinimas išorinei sistemai taip pat yra teisiškai susaistantis išorinės sistemos CB valios išreiškimas, kad jis išorinei sistemai garantuoja mokėjimą suma, mažesne arba lygia patvirtinto balanso sumai. Patvirtindamas to balanso padidėjimą arba sumažėjimą po to, kai kredituojami arba debetuojami atsiskaitymo tarp sistemų pervedimo nurodymai į subsąskaitą arba iš jos, arba kai kredituojami likvidumo pervedimai į subsąskaitą, Eurosistemos CB, kuris nėra išorinės sistemos CB, ir išorinės sistemos CB praneša apie garantijos padidinimą arba sumažinimą mokėjimui lygia suma. Abi garantijos yra neatšaukiamos, besąlyginės ir išmokamos pareikalavus. Abi garantijos baigiasi iš IS gavus pranešimą apie atliktą atsiskaitymą (ciklo pabaigos pranešimą).







IV SKIRSNIS

PEREINAMOJO LAIKOTARPIO IR BAIGIAMOSIOS NUOSTATOS

23 straipsnis

Ginčų sprendimas ir taikytina teisė

1. Tarp Eurosistemos centrinių bankų kilus susijusiam su šiomis gairėmis ginčui, jo paveiktos šalys ginčą siekia išspręsti vadovaudamosi Susitarimo memorandumu dėl ECBS vidaus ginčų sprendimo tvarkos.

2. Nukrypstant nuo 1 dalies, jei šalys susitarimu negali išspręsti ginčo, susijusio su uždavinių paskirstymu 2 ir 3 lygiui, ginčą sprendžia Valdančioji taryba.

3. Kilus 1 dalyje nurodyto pobūdžio ginčui, atitinkamos šalių teisės ir pareigos pirmiausia apibrėžiamos pagal gairėse nustatytas taisykles ir procedūras. Ginčams, susijusiems su lėšų pervedimo nurodymų tarp TARGET komponento sistemų, papildomai taikoma valstybės narės, kurioje yra gavėjo Eurosistemos CB buveinė, teisė, kiek tai neprieštarauja šioms gairėms.

24 straipsnis

Gairių 2013/47/ES (ECB/2012/27) panaikinimas

▼M1

1. Gairės ECB/2012/27 panaikinamos nuo 2023 m. kovo 20 d.

▼B

2. Nuorodos į panaikintas gaires laikomos nuorodomis į šias gaires.

25 straipsnis

Įsigaliojimas ir įgyvendinimas

1. Šios gairės įsigalioja tą dieną, kai apie jas pranešama valstybių narių, kurių valiuta yra euro, nacionaliniams centriniams bankams.

▼M1

2. Eurosistemos centriniai bankai vykdo šias gaires nuo 2023 m. kovo 20 d.

▼B

3. ►M1 ◄ Jie praneša ECB apie su šiomis priemonėmis susijusius tekstus ir priemones ne vėliau kaip iki 2022 m. balandžio 19 d. Valstybių narių, kurių valiuta yra euro, nacionaliniai centriniai bankai imasi reikiamų priemonių šioms gairėms vykdyti ir jas taikyti nuo 2023 m. kovo 20 d.Jie praneša ECB apie su šiomis priemonėmis susijusius tekstus ir priemones ne vėliau kaip iki 2022 m. balandžio 19 d.

26 straipsnis

Įvairios ir pereinamojo laikotarpio nuostatos

1. 25 straipsnio 2 dalyje nurodytą dieną dalyvio: a) TARGET2 MM sąskaitų likučiai pervedami į atitinkamas PLS, kaip nurodo dalyvis; b) TARGET2 TIPS SLS tampa TIPS SLS; c) TARGET2 T2S SLS tampa T2S SLS; d) TARGET2 techninės sąskaitos, TARGET2 TIPS IS techninės sąskaitos ir TARGET2 garantinio fondo sąskaitos IS atsiskaitymo procedūroms atitinkamai tampa RLAA IS techninėmis sąskaitomis, TIPS IS techninėmis sąskaitomis ir IS garantinių fondų sąskaitomis; e) namų sąskaitų likučiai pervedami į atitinkamas PLS, kaip nurodo dalyvis;

2. Dalyviai neturi patirti nuostolių ir negauna pelno dėl likučių pervedimo pagal 1 dalį.

3. Vidiniai Eurosistemos įsipareigojimai, atsirandantys apmokant mokėjimus tarp skirtingų TARGET2 komponento sistemų dalyvių pagal Gairių 2013/47/ES (ECB/2012/27) 6 straipsnį, ir toliau įrašomi TARGET pagal šių gairių 6 straipsnį.

4. Nepaisant I priedo I dalies 5 straipsnio 1 dalies d ir e punktų, nuomonės dėl pajėgumų ir šalių, kurių Eurosistemos CB reikalauja atitinkamai pagal Gairių 2013/47/ES (ECB/2012/27) 13 straipsnį arba pagal Gairių 2013/47/ES (ECB/2012/27) II priedo 8 straipsnio 2 dalį, IIA priedo 6 straipsnio 2 dalį ir IIB priedo 6 straipsnio 2 dalį, toliau galioja šių gairių tikslais.

5. Nepaisant I priedo II dalies 10 straipsnio 2 dalies d punkto, galimybė gauti dienos paskolą, kurią Valdančioji taryba suteikia pagal Gairių 2013/47/ES (ECB/2012/27) III priedo 2 dalies e punktą, lieka galioti.

6. Grupės, kurias Valdančioji taryba pripažino pagal Gairių 2013/47/ES (ECB/2012/27) II priedo 1 straipsnyje pateiktą „grupės“ apibrėžtį, ir toliau pripažįstamos ir laikomos bankų grupėmis šiose gairėse.

27 straipsnis

Adresatai, įgyvendinančios priemonės ir atskaitomybė 1 lygmeniui

1. Šios gairės skirtos visiems Eurosistemos centriniams bankams.

2. 2 lygmuo Valdančiajai tarybai kasmet pateikia ataskaitą, kurioje nurodo Valdančiosios tarybos reikalaujamą informaciją, būtiną tam, kad Valdančioji taryba, kaip 1 lygmuo, galėtų įvykdyti savo įsipareigojimus.









I PRIEDAS

SUDERINTOS DALYVAVIMO TARGET TAISYKLĖS

I DALIS

Bendrosios sąlygos

1 straipsnis

Taikymo sritis

Šioje I dalyje išdėstytomis sąlygomis reglamentuojami santykiai tarp [įterpti CB pavadinimą] ir jo dalyvių TARGET-[įterpti CB/šalies nuorodą]. II, III, IV, V, VI ir VII dalyse išdėstytos sąlygos taikomos, jei dalyviai pasirenka vieną ar daugiau sąskaitų, aprašytų tokiose dalyse, ir jiems suteikiama tokia galimybė. Šio priedo I–VII dalyse išdėstytos taisyklės šiose gairėse bendrai vadinamos „suderintomis taisyklėmis“ arba „Taisyklėmis“.

2 straipsnis

Priedėliai

1. Toliau išvardyti priedėliai sudaro neatskiriamą šių taisyklių dalį: I priedėlis. Mokėjimo nurodymų apdorojimo techninės specifikacijos II priedėlis. TARGET kompensavimo schema III priedėlis. Nuomonių dėl gebėjimų ir šalies pavyzdinės sąlygos IV priedėlis. Veiklos tęstinumo ir nenumatytų atvejų procedūros V priedėlis. TARGET veikimo tvarkaraštis VI priedėlis. Įkainių sąrašas VII priedėlis. Informacijos saugumo valdymo ir veiklos tęstinumo valdymo reikalavimai [VIII priedėlis. Įterpti, jei reikia: Gairių III priede pateiktas apibrėžčių sąrašas]

2. Esant prieštaravimui arba neatitikimui tarp kurio nors priedėlio ir šių Taisyklių nuostatų turinio, vadovaujamasi Taisyklių nuostatomis.

3 straipsnis

Bendras TARGET aprašymas

1. TARGET teisiškai yra sudaryta kaip mokėjimo sistemų darinys, susidedantis iš visų TARGET komponento sistemų, kiekviena iš kurių pagal Direktyvą 98/26/EB įgyvendinančius nacionalinės teisės aktus yra laikoma „sistema“.

2. TARGET apima mokėjimo sistemas eurais, kuriose atsiskaitoma centrinio banko pinigais ir teikiamos centrinio likvidumo valdymo paslaugos, realaus laiko atskirųjų atsiskaitymų už mokėjimus paslaugos ir IS atsiskaitymų paslaugos ir leidžia atlikti mokėjimus, susijusius su vertybinių popierių atsiskaitymu ir momentinių mokėjimų atsiskaitymu.

3. TARGET suteikia: a) PLS atsiskaitymams už centrinio banko operacijas; b) RLAA SLS didelės vertės realaus laiko atskiriesiems atsiskaitymams ir subsąskaitas, jei to reikia IS atsiskaitymams; c) T2S SLS mokėjimams, kai tai susiję su vertybinių popierių atsiskaitymu; d) TIPS SLS momentiniams mokėjimams; e) šias sąskaitas IS atsiskaitymui: i) RLAA IS technines sąskaitas; ii) IS garantinių fondų sąskaitas ir iii) TIPS IS technines sąskaitas.

Kiekviena sąskaita TARGET-[įterpti CB pavadinimą] identifikuojama unikaliu sąskaitos numeriu, kurį sudaro I priedėlio 2 dalyje aprašyti elementai.

4 straipsnis

Prisijungimo kriterijai

1. Šie subjektai, esant jų prašymui, turi teisę tapti TARGET-[įterpti CB/šalies nuorodą] dalyviais: a) Sąjungoje arba EEE įsteigtos kredito įstaigos, įskaitant, kai jos veikia per Sąjungoje arba EEE įsteigtą filialą; b) ne EEE įsteigtos kredito įstaigos, jeigu jos veikia per Sąjungoje ar EEE įsteigtą filialą; c) valstybių narių NCB ir ECB

jei a ir b punktuose nurodytiems subjektams netaikomos Europos Sąjungos Tarybos arba valstybių narių pagal Sutarties 65 straipsnio 1 dalies b punktą, 75 straipsnį arba 215 straipsnį priimtos ribojančios priemonės, kurių įgyvendinimas prieš tai pranešus ECB [įterpti CB pavadinimą] nuomone yra nesuderinamas su sklandžiu TARGET veikimu.

2. [Įterpti CB pavadinimą] gali, savo nuožiūra, dalyviais pripažinti šiuos subjektus: a) valstybių narių centrinės ar regioninės valdžios iždo departamentus b) valstybių narių valstybinio sektoriaus subjektus, turinčius teisę tvarkyti klientų sąskaitas; c) i) Sąjungoje arba EEE įsteigtos investicinės įmonės, įskaitant, kai jos veikia per Sąjungoje arba EEE įsteigtą filialą, ir ii) ne EEE įsteigtos investicinės įmonės, jeigu jos veikia per Sąjungoje arba EEE įsteigtą filialą; d) IS valdančius ir kaip šių sistemų valdytojai veikiančius subjektus, ir e) kredito įstaigas ar bet kuriuos a–d punktuose išvardytus subjektus, jei abiem atvejais jie yra įsteigti šalyje, su kuria Sąjunga yra sudariusi pinigų susitarimą, leidžiantį bet kuriam tokiam subjektui dalyvauti Sąjungos mokėjimo sistemose pagal monetariniame susitarime nustatytas sąlygas, jei šalyje taikomas atitinkamas teisinis režimas prilygsta atitinkamiems Sąjungos teisės aktams.

5 straipsnis

Prašymo pateikimo procedūra

1. Norėdamas tapti TARGET-[įterpti CB pavadinimą/šalies nuorodą] dalyviu, tinkamas subjektas, kaip apibrėžta 4 straipsnio 1 dalyje, arba subjektas, kurį [įterpti CB pavadinimą] gali priimti pagal 4 straipsnio 2 dalį, turi atitikti šiuos reikalavimus: a) įrengti, valdyti, eksploatuoti, stebėti IT infrastruktūrą, reikalingą prisijungti prie TARGET-[įterpti CB/šalies nuorodą] ir užtikrinti jos saugumą bei turėti galimybę teikti jai lėšų pervedimo nurodymus. Tam atlikti besikreipiantys dalyviai gali pasitelkti trečiąsias šalis, bet patys išlieka atsakingi. b) atlikti [įterpti CB pavadinimą] pateiktus testus; c) jei jis teikia prašymą dėl RLAA SLS, T2S SLS arba TIPS SLS, jis taip pat turi turėti atidarytą arba [įterpti CB pavadinimą] turi jam atidaryti PLS; d) pateikti nuomonę dėl gebėjimų III priedėlyje pateikta forma, jei [įterpti CB pavadinimą] dar negavo tokioje nuomonėje dėl gebėjimų pateiktinos informacijos ir pareiškimų kitomis aplinkybėmis; e) pateikti nuomonę dėl šalies III priedėlyje pateikta forma – teikia 4 straipsnio 1 dalies b punkte ir 4 straipsnio 2 dalies c punkto ii papunktyje nurodyti subjektai, jei [įterpti CB pavadinimą] dar negavo tokioje nuomonėje dėl šalies pateiktinos informacijos ir pareiškimų kitomis aplinkybėmis; f) jei pareiškėjas kreipiasi dėl TIPS SLS – privalo laikytis SCT Inst schemos, pasirašydamas SEPA momentinio kredito pervedimo laikymosi susitarimą; g) jei pareiškėjas kreipiasi dėl TIPS IS techninės sąskaitos, pateikti įrodymų, kad Europos mokėjimų tarybai (EPC) buvo pateiktas atskleidimo raštas, kuriame nurodoma, kad jis ketina būti SCT Inst atitinkančiu Kliringo ir atsiskaitymo mechanizmu.

2. Pareiškėjai kreipiasi į [įterpti CB pavadinimą] pridėdami bent šiuos dokumentus (informaciją): a) užpildytas [įterpti CB pavadinimą] pateiktas pastoviųjų duomenų rinkimo formas; b) nuomonę dėl gebėjimų, jei to reikalauja [įterpti CB pavadinimą] ir nuomonę dėl šalies, jei to reikalauja [įterpti CB pavadinimą]; c) jei pareiškėjas kreipiasi dėl TIPS SLS – įrodymus, kad jis laikosi SCT Inst schemos; d) jei pareiškėjas kreipiasi dėl TIPS SLS atsiskaitymo procedūros taikymo, įrodymai, kad jis pateikė EPC atskleidimo raštą, įrodantį ketinimą būti SCT Inst reikalavimus atitinkančiu CSM; e) Jei pareiškėjas paskiria mokėjimo tarpininką, įrodymus, kad mokėjimo tarpininkas sutiko atlikti šią funkciją.

3. Pareiškėjai, kurie jau yra TARGET dalyviai ir kreipiasi dėl naujos sąskaitos, kaip aprašyta: i) III dalyje (RLAA SLS); ii) IV dalyje (T2S SLS); iii) V dalyje (TIPS SLS); iv) VI dalyje (RLAA IS techninė sąskaita); ir / ar v) VII dalyje (TIPS IS techninė sąskaita), 1 ir 2 dalies nuostatų laikosi ta apimtimi, kiek tai aktualu naujai sąskaitai, dėl kurios kreipiamasi.

4. [Įterpti CB pavadinimą] taip pat gali paprašyti bet kokios papildomos informacijos, kurią laiko būtina priimti sprendimui dėl prašymo atidaryti TARGET sąskaitą.

5. [Įterpti CB pavadinimą] atmeta prašymą dalyvauti, jei: a) pareiškėjas nėra tinkamas subjektas, kaip apibrėžta 4 straipsnio 1 dalyje, arba subjektas, kurį [įterpti CB pavadinimą] gali priimti pagal 4 straipsnio 2 dalį; b) netenkinami vienas ar keli 1 dalyje numatyti dalyvavimo reikalavimai ir (arba) c) remiantis [įterpti CB pavadinimą] vertinimu, toks dalyvavimas keltų grėsmę bendram TARGET-[įterpti CB/šalies nuorodą] ar bet kurios kitos TARGET komponento sistemos stabilumui, patikimumui ir saugumui arba kliudytų [įterpti CB pavadinimą] atlikti savo uždavinius, kaip apibrėžta [nurodyti atitinkamą nacionalinės teisės aktą] bei Europos centrinių bankų sistemos ir Europos Centrinio Banko statute, arba, atsargumo sumetimais, laikomas keliančiu riziką.

6. [Įterpti CB pavadinimą] per vieną mėnesį nuo dienos, kai [įterpti CB pavadinimą] gavo prašymą tapti TARGET-[įterpti CB pavadinimą/šalies pavadinimą] dalyviu, besikreipiančiam dalyviui raštu praneša savo sprendimą dėl prašymo. Jei [įterpti CB pavadinimą], remdamasis 4 dalimi, prašo papildomos informacijos, jis savo sprendimą praneša per mėnesį nuo dienos, kai šią informaciją gavo iš pareiškėjo. Bet koks neigiamas sprendimas yra pagrindžiamas.

6 straipsnis

Dalyviai

1. Dalyvis, kuris nėra IS, turi bent vieną [įterpti CB pavadinimą] jam atidarytą PLS , taip pat gali turėti vieną ar daugiau [įterpti CB pavadinimą] jam atidarytą RLAA SLS, T2S SLS ir (arba) TIPS SLS .

2. IS, taikančioms RLAA IS atsiskaitymo procedūras arba TIPS IS atsiskaitymo procedūrą, taikomos atitinkamai šioje dalyje ir VI dalyje arba VII dalyje nustatytos sąlygos. Jos gali turėti vieną ar daugiau PLS, T2S SLS ir, išimtiniais atvejais ir [įterpti CB pavadinimą] pritarus, vieną ar daugiau RLAA SLS, išskyrus atvejus, susijusius su momentinių mokėjimų atsiskaitymu pagal SCT Inst schemą. Jei IS turi RLAA SLS arba T2S SLS, ji taip pat turi bent vieną PLS su [įterpti CB pavadinimą]. Jei IS turi vieną ar daugiau PLS arba RLAA SLS arba T2S SLS, taip pat taikomos atitinkamos šių Taisyklių dalys.

7 straipsnis

Kitų subjektų, išskyrus dalyvį, prieiga prie dalyvio sąskaitos

1. Kiek tai techniškai įmanoma, dalyvis gali suteikti prieigą prie savo TARGET sąskaitų vienam ar daugiau jo paskirtų subjektų lėšų pervedimo nurodymams pateikti ir kitiems veiksmams atlikti.

2. Tais atvejais, kai lėšų pervedimo nurodymus pateikia arba lėšas gauna 1 dalyje nurodyti dalyvio paskirti subjektai, laikoma kad tokius nurodymus pateikė arba lėšas gavo pats dalyvis.

3. Dalyvis yra saistomas tokių lėšų pervedimo nurodymų ir bet kokių kitų veiksmų, kurių imasi 1 dalyje nurodytas subjektas ar subjektai, neatsižvelgiant į to dalyvio ir tokio subjekto sutartinių ar kitokių susitarimų turinį ar bet kokį jų nesilaikymą.

8 straipsnis

Apmokestinimas

1. [Įterpti CB pavadinimą] identifikuoja apmokestinamus elementus pagal VI priedėlį ir kiekvieną iš jų priskiria dalyviui, iš kurio kilęs tas apmokėtinas elementas.

2. Bet koks mokestis, mokėtinas už IS pateiktą lėšų pervedimo nurodymą arba jos gautą lėšų pervedimą, neatsižvelgiant į tai, ar ji naudoja RLAA IS atsiskaitymo procedūras, ar RLAA SLS, imamas tik iš tos IS.

3. Apmokestinami elementai, atsiradę dėl 7 straipsnyje nurodytų paskirtųjų subjektų taip pat centrinių bankų, veikiančių dalyvio vardu, veiksmų, priskiriami dalyviui.

4. [Įterpti CB pavadinimą] išrašo atskiras sąskaitas faktūras dalyviui už atitinkamas paslaugas, aprašytas: i) III dalyje (RLAA SLS); ii) IV dalyje (T2S SLS); iii) V dalyje (TIPS SLS); iv) VI dalyje (RLAA IS techninė sąskaita); ir / ar v) VII dalyje (TIPS IS techninė sąskaita).

5. [Įterpti CB pavadinimą] nusirašo mokestį pagal kiekvieną sąskaitą faktūrą tiesiogiai debetuodamas dalyvio turimą PLS, išskyrus atvejus, kai dalyvis paskyrė kitą TARGET dalyvį (kuris gali būti TARGET- [įterpti CB/šalies nuorodą] arba kitos komponento sistemos dalyvis) kaip mokėjimų tarpininką ir nurodė [įterpti CB pavadinimą] debetuoti to mokėjimų tarpininko PLS. Toks nurodymas neatleidžia dalyvio nuo pareigos apmokėti kiekvieną sąskaitą faktūrą.

6. Kai yra paskirtas mokėjimų tarpininkas, dalyvis [įterpti CB pavadinimą] pateikia įrodymus, kad mokėjimų tarpininkas sutiko atlikti tą funkciją.

7. Šiame straipsnyje kiekviena išorinė sistema vertinama atskirai, net jei dvi ar daugiau iš jų yra valdomos to paties juridinio asmens, ir nepriklausomai nuo to, ar IS yra apibrėžta kaip sistema Direktyvoje 98/26/EB. IS, kuri nėra apibrėžta kaip sistema Direktyvoje 98/26/EB, identifikuojama kaip IS pagal šiuos kriterijus: a) tai yra formalus susitarimas, pagrįstas sutartimi arba teisės aktais, pvz., dalyvių ir sistemos valdytojo susitarimas; b) joje numatyta daugiašalė narystė; c) joje galioja bendros taisyklės ir standartizuoti susitarimai; ir d) skirta tarp dalyvių atlikti mokėjimų ir (arba) vertybinių popierių tarpuskaitą, įskaitymą ir (arba) apmokėjimą.

9 straipsnis

Apmokestinimo grupės

1. Dalyvio prašymu [įterpti CB pavadinimą] sukuria apmokestinimo grupę, kad jos nariai galėtų pasinaudoti mažėjančia kainodara, taikoma RLAA SLS. Apmokestinimo grupę gali sudaryti tik tai pačiai bankų grupei priklausantys RLAA SLS turėtojai iš vienos ar daugiau TARGET komponentų sistemų.

2. RLAA SLS turėtojo prašymu [įterpti CB pavadinimą] įtraukia arba pašalina tą RLAA SLS turėtoją iš apmokestinimo grupės, kuri gali būti TARGET-[įterpti CB/šalies nuorodą] arba bet kurioje kitoje TARGET komponento sistemoje. RLAA SLS turėtojas prieš pateikdamas tokį prašymą, apie jį informuoja visus kitus apmokestinimo grupės narius.

3. Į apmokestinimo grupę įtrauktiems RLAA SLS turėtojams sąskaitos faktūros išrašomos atskirai, kaip nustatyta 8 straipsnyje.

10 straipsnis

[Įterpti CB pavadinimą] ir dalyvio įsipareigojimai

1. [Įterpti CB pavadinimą] teikia Taisyklių II, III, IV, V, VI ir VII dalyse aprašytas paslaugas, kai dalyvis pasirinko ir jam buvo suteikta sąskaita, kaip nurodyta šiose dalyse. Jei Taisyklės ar teisės aktai nenumato kitaip, kad įvykdytų savo pareigas pagal Taisykles, [įterpti CB pavadinimą] naudoja visas pagrįstai įmanomas priemones, negarantuodamas rezultato.

2. [Įterpti CB pavadinimą] yra paslaugų pagal šias Taisykles teikėjas. 3 lygio NCB veikimas ir neveikimas laikomi [įterpti CB pavadinimą] veikimu ir neveikimu, už kuriuos jis prisiima atsakomybę pagal 22 straipsnį. Dalyvavimas, remiantis šiomis Taisyklėmis, nesukuria sutartinių santykių tarp dalyvių ir 3 lygio NCB, kai bet kuris iš jų veikia kaip 3 lygio NCB. Nurodymai, pranešimai arba informacija, kuriuos dalyvis gauna iš TARGET arba siunčia į ją dėl paslaugų, teikiamų pagal šias Taisykles, laikomi gautais iš arba nusiųstais į [įterpti CB pavadinimą].

3. Dalyvis moka [įterpti CB pavadinimą] mokesčius pagal 8 straipsnį.

4. Dalyvis užtikrina, kad jis yra techniškai prisijungęs prie TARGET-[įterpti CB/šalies nuorodą] pagal V priedėlyje nustatytą TARGET veikimo tvarkaraštį. Šis įsipareigojimas gali būti įvykdytas per 7 straipsnyje nurodytą paskirtą subjektą.

5. Dalyvis [įterpti CB pavadinimą] pareiškia ir užtikrina, kad jo pareigų pagal Taisykles vykdymas nepažeidžia jokio jam taikomo įstatymo, reglamento ar poįstatyminio teisės akto ar kito jį įpareigojančio susitarimo.

6. Dalyvis sumoka taikytinus žyminius mokesčius ar kitus dokumentų mokesčius ar rinkliavas, jei taikytina, taip pat bet kurias kitas išlaidas, kurias dalyvis patiria atidarydamas, tvarkydamas ar uždarydamas savo TARGET sąskaitą.

11 straipsnis

Bendradarbiavimas ir apsikeitimas informacija

1. Vykdydami savo pareigas ir naudodamiesi savo teisėmis pagal Taisykles, [įterpti CB pavadinimą] ir dalyviai gaudžiai bendradarbiauja, kad užtikrintų TARGET-[įterpti CB/šalies nuorodą] stabilumą, patikimumą ir saugumą. Jie vienas kitam teikia visą informaciją ar dokumentus, susijusius su jų atitinkamų pareigų vykdymu ir su naudojimusi atitinkamomis teisėmis pagal Taisykles, nepažeisdami banko paslapties įsipareigojimų.

2. [Įterpti CB pavadinimą] įkuria ir palaiko sistemos pagalbos tarnybą, skirtą padėti dalyviams kilus su sistemos veikimu susijusiems sunkumams.

3. Naujausia informacija apie kiekvienos paslaugos veiklos būklę pateikiama TARGET informacinėje sistemoje (TIS) ECB interneto svetainės specialiame tinklalapyje.

4. [Įterpti CB pavadinimą] gali perduoti sistemai svarbius pranešimus dalyviams transliaciniu pranešimu arba, jei tokių priemonių nėra, bet kuriomis kitomis tinkamomis ryšio priemonėmis.

5. Dalyviai laiku atnaujina esamas pastoviųjų duomenų rinkimo formas ir pateikia naujas pastoviųjų duomenų rinkimo formas [įterpti CB pavadinimą]. Dalyviai patikrina su jais susijusios informacijos, kurią [įterpti CB pavadinimą] įveda į TARGET-[įterpti CB/šalies nuorodą], tikslumą.

6. Dalyvis suteikia įgaliojimus [įterpti CB pavadinimą] perduoti 3 lygio NCB bet kokią su dalyviais susijusią informaciją, kurios gali reikėti 3 lygio NCB, pagal 3 lygio NCB ir Eurosistemos CB susitarimus, reglamentuojančius 3 lygio NCB teikiamų paslaugų teikimą.

7. Dalyviai nedelsdami informuoja [įterpti CB pavadinimą] apie visus pasikeitimus dėl jų teisinių gebėjimų ir atitinkamų teisės aktų pakeitimus, darančius poveikį klausimams, išdėstytiems su jais susijusioje nuomonėje dėl šalies, kaip nustatyta III priedėlyje pateiktose pavyzdinėse sąlygose.

8. [įterpti CB pavadinimą] gali bet kuriuo metu prašyti atnaujinti ar iš naujo pateikti 5 straipsnio 1 dalies d ir e punktuose nurodytas nuomones dėl šalies ar gebėjimų.

9. Dalyviai nedelsdami informuoja [įterpti CB pavadinimą] apie su jais susijusį įsipareigojimų nevykdymą arba jeigu jiems taikomos krizių prevencijos priemonės ar krizių valdymo priemonės, kaip numatyta Europos Parlamento ir Tarybos direktyvoje 2014/59/ES ( 4 ) arba bet kuriuose lygiaverčiuose taikytinuose teisės aktuose.

12 straipsnis

Atlygis už sąskaitas

1. Už PLS, SLS ir subsąskaitas atlyginama taikant 0 % palūkanų normą arba palūkanų normą už naudojimąsi indėlių galimybe, taikant tą dydį, kuris yra mažesnis, išskyrus atvejus, kai jos naudojamos: a) privalomosioms atsargoms laikyti; b) atsargų pertekliui laikyti; c) vyriausybės indėliams, kaip apibrėžta Europos Centrinio Banko gairių (ES) 2019/671 (ECB/2019/7) ( 5 ) 2 straipsnio 5 punkte, laikyti.

Privalomųjų atsargų atveju atlyginimo už laikomas atsargas apskaičiavimą ir mokėjimą reglamentuoja Tarybos reglamentas (EB) Nr. 2531/98 ( 6 ) ir Reglamentas (ES) 2021/378 (ECB/2021/1).

Atsargų pertekliaus atveju atlyginimo už laikomas atsargas apskaičiavimą ir mokėjimą reglamentuoja Europos Centrinio Banko sprendimas (ES) 2019/1743 (ECB/2019/31) ( 7 ).

Vyriausybės indėlių atveju atlyginimą už šių indėlių laikymą reglamentuoja nuostatos, susijusios su šiais vyriausybės indėliais, kaip nustatyta Gairių (ES) 2019/671 (ECB/2019/7) 4 straipsnyje.

2. Už vienos nakties likučius, laikomus TIPS IS techninėje sąskaitoje arba RLAA IS techninėje sąskaitoje, skirtoje IS atsiskaitymo procedūrai D, ir garantiniams fondams, įskaitant tuos, kurie laikomi IS garantinio fondo sąskaitoje, atlyginama taikant palūkanų normą už naudojimąsi indėlių galimybe.

13 straipsnis

Sąskaitų valdymas

1. Dalyviai stebi ir valdo jų sąskaitose esantį likvidumą pagal V priedėlyje nustatytą TARGET veikimo tvarkaraštį ir bent kartą per dieną atlieka sandorių lygmens suderinimą. Ši prievolė gali būti įvykdyta per 7 straipsnyje nurodytą paskirtą subjektą.

2. Sąskaitoms suderinti dalyvis naudoja [įterpti CB pavadinimą] numatytas priemones, konkrečiai tos dienos sąskaitos išrašą, kuris pateikiamas kiekvienam dalyviui. Ši prievolė gali būti įvykdyta per 7 straipsnyje nurodytą paskirtą subjektą.

3. Dalyviai nedelsdami informuoja [įterpti CB pavadinimą] tuo atveju, jei atsiranda neatitikimų, susijusių su bet kuria iš jų sąskaitų.

14 straipsnis

Privalomosios atsargos

1. Dalyvio, kuriam taikomas privalomųjų atsargų reikalavimas, prašymu [įterpti CB pavadinimą] pažymi vieną ar daugiau PLS arba SLS, priklausančių tam dalyviui TARGET-[įterpti CB/šalies nuorodą], kaip sąskaitas privalomųjų atsargų reikalavimams įvykdyti.

2. Siekiant įvykdyti privalomųjų atsargų reikalavimus, kai taikytina dalyviui, atsižvelgiama į visų to dalyvio [įterpti CB pavadinimą] turimų ir tuo tikslu pažymėtų sąskaitų dienos pabaigos likučių sumą.

15 straipsnis

Žemutinė ir viršutinė ribos

1. Dalyvis savo PLS arba SLS gali nustatyti žemutinę ir viršutinę ribas.

2. Dalyvis gali pasirinkti gauti pranešimą, jei peržengiama žemutinė arba viršutinė riba. Be to, PLS arba RLAA SLS atveju dalyvis gali pasirinkti, kad ribų peržengimo atveju būtų inicijuojamas taisyklėmis grindžiamas likvidumo pervedimo nurodymas.

3. Atsiskaitant už likvidumo pervedimo nurodymą netikrinama, ar buvo peržengta žemutinė arba viršutinė riba.

16 straipsnis

Apskaitos stebėsenos grupė

1. PLS turėtojas gali sukurti vieną ar daugiau sąskaitų stebėjimo grupių, kad galėtų stebėti kelių PLS arba SLS likvidumą, ir tampa bet kurios sąskaitos stebėsenos grupės, kurią jis sukuria, vadovaujančia šalimi.

2. Dalyvis gali pridėti bet kurią iš savo PLS ar SLS, atidarytas TARGET-[įterpti CB/šalies nuorodą], arba bet kurioje kitoje TARGET komponento sistemoje į vieną ar daugiau sąskaitų stebėjimo grupių ir tokiu būdu tapti tos sąskaitos stebėsenos grupės nariu. Sąskaitų stebėsenos grupės narys gali bet kuriuo metu inicijuoti savo sąskaitos pašalinimą iš tos sąskaitų stebėsenos grupės. Prieš pridėdamas sąskaitą į sąskaitų stebėsenos grupę arba prieš pašalindamas sąskaitą iš tos grupės, dalyvis apie tai informuoja sąskaitų stebėsenos grupės vadovaujančią šalį.

3. Tik sąskaitų stebėsenos grupės vadovaujanti šalis turi galimybę peržiūrėti visų sąskaitų, įtrauktų į tą sąskaitų stebėsenos grupę, likučius.

4. Vadovaujanti šalis gali panaikinti sąskaitų stebėsenos grupę ir prieš panaikindama apie tai informuoja kitus sąskaitų stebėsenos grupės narius.

17 straipsnis

Lėšų pervedimo nurodymų priėmimas ir atmetimas

1. Dalyvių pateikti lėšų pervedimo nurodymai yra laikomi [įterpti CB pavadinimą] priimtais, jei: a) pervedimo pranešimas atitinka I priedėlyje aprašytus TARGET techninius reikalavimus; b) pranešimas atitinka I priedėlyje aprašytas formatavimo taisykles ir sąlygas; c) pranešimas yra patikrintas dėl I priedėlyje apibrėžto dvigubo įrašo; d) tais atvejais, kai mokėtojo dalyvavimas buvo sustabdytas, kiek tai susiję su jo sąskaitos (-ų) debetavimu arba gavėjo dalyvavimas buvo sustabdytas, kiek tai susiję su jo sąskaitos (-ų) kreditavimu, buvo gautas aiškus sustabdyto dalyvio CB sutikimas; e) tais atvejais, kai lėšų pervedimo nurodymas atliekamas kaip RLAA IS atsiskaitymo procedūros dalis, dalyvio sąskaita įtraukiama į atsiskaitymų banko sąskaitų grupę, kurios prašo ta IS, kaip nustatyta VI dalies 1 straipsnio 7 dalyje, ir f) tuo atveju, kai atsiskaitymas tarp sistemų yra RLAA IS atsiskaitymo procedūrų dalis, atitinkama IS yra atsiskaitymo tarp sistemų susitarimo dalis, kaip nustatyta VI dalies 9 straipsnyje.

2. [Įterpti CB pavadinimą] nedelsdamas atmeta lėšų pervedimo nurodymą, kuris neatitinka 1 dalyje nustatytų sąlygų. [Įterpti CB pavadinimą] informuoja dalyvį apie kiekvieną lėšų pervedimo nurodymo atmetimą, kaip nurodyta I priedėlyje.

18 straipsnis

Lėšų pervedimo nurodymų įtraukimas į sistemą ir jų neatšaukiamumas

1. Pagal Direktyvos 98/26/EB 3 straipsnio 1 dalies pirmą sakinį ir 5 straipsnį ir [įterpti nacionalinės teisės nuostatas, įgyvendinančias šiuos Direktyvos 98/26/EB straipsnius]: a) visi lėšų pervedimo nurodymai, išskyrus šios dalies b, c ir d punktuose numatytus atvejus, laikomi įtrauktais į TARGET-[įterpti CB/šalies nuorodą] ir neatšaukiami tuo momentu, kai debetuojama atitinkamo dalyvio TARGET sąskaita; b) momentinio mokėjimo nurodymai laikomi įvestais į TARGET-[įterpti CB/šalies nuorodą] ir neatšaukiamais tuo momentu, kai atitinkamos lėšos rezervuojamos dalyvio TIPS SLS arba jo TIPS IS techninėje sąskaitoje; c) operacijų, už kurias atsiskaitoma T2S SLS ir kurios atitinka du atskirus pervedimo nurodymus, atveju: i) laikoma, kad tokie pervedimo nurodymai, išskyrus nurodytus šio punkto ii papunktyje, įtraukiami į TARGET2-[įterpti CB/šalies nuorodą] tuo momentu, kai jie T2S platformos paskelbiami suderinamais su T2S techninėmis taisyklėmis, ir tampa neatšaukiami tuo momentu, kai T2S platformoje operacijai suteikiamas statusas „atitinka“; ii) operacijose, kuriose dalyvauja vienas dalyvaujantis CVPD, turintis atskirą gretinimo komponentą, kai pervedimo nurodymai yra tiesiogiai siunčiami tam dalyvaujančiam CVPD, kad būtų sugretinami tame atskirame komponente, laikoma, kad tokie pervedimo nurodymai įtraukiami į TARGET-[įterpti CB/šalies nuorodą] tuo momentu, kai jie to dalyvaujančio CVPD paskelbiami suderinamais su T2S techninėmis taisyklėmis, ir tampa neatšaukiami tuo momentu, kai T2S platformoje operacijai suteikiamas statusas „atitinka“. Šiame ii punkte nurodytas dalyvaujančių CVPD sąrašas paskelbtas ECB interneto svetainėje; d) lėšų pervedimo nurodymai, susiję su RLAA IS atsiskaitymo procedūromis, laikomi įtrauktais į debetuojamos sąskaitos TARGET komponento sistemą tuo momentu, kai ta TARGET komponento sistema juos priima ir jie tampa neatšaukiami tuo momentu.

2. 1 dalies taikymas neturi jokios įtakos bet kokioms IS taisyklėms, kurios nustato įtraukimo į IS momentą ir (ar) šiai IS pateiktų pervedimo nurodymų neatšaukiamumą nuo momento, ankstesnio nei atitinkamų IS pervedimo nurodymų įtraukimo į atitinkamą TARGET komponento sistemą momentas.

3. Į algoritmą įtraukti lėšų pervedimo nurodymai negali būti atšaukti algoritmo veikimo laikotarpiu.

19 straipsnis

Veiklos tęstinumo ir nenumatytų atvejų procedūros

1. Kai neįprastas išorės ar bet koks kitas įvykis paveikia TARGET sąskaitų operacijas, taikomos IV priedėlyje apibrėžtos veiklos tęstinumo ir nenumatytų atvejų procedūros.

2. Išskirtinėmis aplinkybėmis TARGET veikimo tvarkaraštis gali būti pakeistas; tokiu atveju [įterpti CB pavadinimą] informuos dalyvius.

3. Išskirtinėmis aplinkybėmis IS gali pateikti [įterpti CB pavadinimą] prašymą pakeisti TARGET veikimo tvarkaraštį.

4. Įvykus pirmoje dalyje nurodytiems įvykiems, Eurosistema nustato sprendimą nenumatytais atvejais. Prisijungimas prie sprendimo nenumatytiems atvejams ir jo naudojimas yra privalomas dalyviams, kuriuos [įterpti CB pavadinimą] laiko svarbiais, ir dalyviams, kurie atsiskaito už labai svarbias operacijas, kaip nustatyta IV priedėlyje. Kiti dalyviai, jei jie to prašo, gali prisijungti prie sprendimą nenumatytais atvejais.

20 straipsnis

Saugumo reikalavimai

1. Kad apsaugotų savo sistemas nuo neteisėtos prieigos ir naudojimo, dalyviai įgyvendina atitinkamas saugumo kontrolės priemones. Dalyviai išimtinai patys atsako už savo sistemų konfidencialumo apsaugą, vientisumą ir prieinamumą.

2. Dalyviai nedelsdami informuoja [įterpti CB pavadinimą] apie bet kokius su saugumu susijusius incidentus savo techninėse infrastruktūrose ir, tam tikrais atvejais, apie su saugumu susijusius incidentus, kurie įvyksta trečiųjų šalių paslaugų teikėjų techninėse infrastruktūrose. [Įterpti CB pavadinimą] gali paprašyti išsamesnės informacijos apie incidentą ir paprašyti, kad dalyvis imtųsi tinkamų priemonių užkirsti kelią tokio įvykio pasikartojimui.

3. [Įterpti CB pavadinimą] visiems dalyviams ir (arba) dalyviams, kuriuos [įterpti CB pavadinimą] laiko svarbiais, gali nustatyti papildomus saugumo reikalavimus, ypač dėl kibernetinio saugumo ar sukčiavimo prevencijos.

4. Dalyviai pateikia [įterpti CB pavadinimą]: i) nuolatinę prieigą prie patvirtinimo apie tai, kad jie laikosi pasirinkto TPT galutinio taško saugumo reikalavimų ir ii) kasmet savo TARGET savarankiško sertifikavimo dokumentą, kaip reikalaujama pagal jų turimų sąskaitų rūšis ir kaip paskelbta [įterpti CB pavadinimą] interneto svetainėje ir ECB interneto svetainėje anglų kalba.

5. [Įterpti CB pavadinimą] įvertina dalyvio savarankiško sertifikavimo dokumentą (dokumentus), kuriame nurodoma, kokiu lygmeniu dalyvis laikosi kiekvieno iš reikalavimų, nurodytų TARGET savarankiško sertifikavimo reikalavimuose. Šie reikalavimai išvardyti VII priedėlyje.

6. Lygmuo, kuriuo dalyvis laikosi TARGET savarankiško sertifikavimo reikalavimų, priskiriamas tokioms kategorijoms, didėjančio griežtumo seka: visiška atitiktis, mažareikšmė neatitiktis arba esminė neatitiktis. Taikomi tokie kriterijai: visiška atitiktis pasiekiama, kai dalyviai atitinka 100% reikalavimų; mažareikšmė neatitiktis – tai atvejis, kai dalyvis atitinka mažiau nei 100 %, bet ne mažiau kaip 66 % reikalavimų, ir esminė neatitiktis, kai dalyvis atitinka mažiau nei 66 % reikalavimų. Jei dalyvis įrodo, kad konkretus reikalavimas jam netaikomas, priskiriant kategorijai laikoma, kad jis atitinkamą reikalavimą atitinka. Dalyvis, kuris nepasiekia visiškos atitikties, pateikia veiksmų planą, nurodydamas, kaip jis ketina pasiekti visišką atitiktį. [Įterpti CB pavadinimą] informuoja atitinkamas priežiūros institucijas apie tokio dalyvio atitikties statusą.

7. Jei dalyvis atsisako suteikti nuolatinę prieigą prie patvirtinimo apie tai, kad jis laikosi jo pasirinkto TPT galutinio taško saugumo reikalavimų, arba nesuteikia TARGET savarankiško sertifikavimo dokumento, dalyvio atitikties lygmuo priskiriamas esminės neatitikties kategorijai.

8. [Įterpti CB pavadinimą] kasmet pakartotinai įvertina dalyvių atitiktį reikalavimams.

9. [Įterpti CB pavadinimą] dalyviams, kurių atitiktis buvo įvertinta kaip mažareikšmė arba esminė neatitiktis, gali taikyti šias poveikio priemones didėjančia griežtumo tvarka: a) sustiprinta stebėsena: dalyvis pateikia [įterpti CB pavadinimą] vyresniojo vadovaujančias pareigas einančio vadovo pasirašytą mėnesio ataskaitą apie pažangą, padarytą sprendžiant neatitikties problemą. Dalyvis už kiekvieną paveiktą sąskaitą moka 1 000 EUR mėnesinį baudos mokestį. Ši poveikio priemonė gali būti taikoma tuo atveju, jei dalyvis antrą kartą iš eilės gauna mažareikšmės neatitikties įvertinimą arba esminės neatitikties įvertinimą; b) sustabdymas: dalyvavimas TARGET-[įterpti CB/šalies nuorodą] gali būti sustabdytas, esant šio priedo 25 straipsnio 2 dalies b ir c punktuose apibūdintoms aplinkybėms. Nukrypstant nuo 25 straipsnio, dalyviui apie tokį sustabdymą pranešama prieš tris mėnesius. Dalyvis už kiekvieną sustabdytą sąskaitą moka 2 000 EUR mėnesinį baudos mokestį. Ši poveikio priemonė gali būti taikoma tuo atveju, jei dalyvis antrą kartą iš eilės gauna esminės neatitikties įvertinimą; c) nutraukimas: dalyvavimas TARGET-[įterpti CB/šalies nuorodą] gali būti nutrauktas, esant 34 straipsnio 25 straipsnio 2 dalies b ir (arba) c punktuose apibūdintoms aplinkybėms. Nukrypstant nuo 25 straipsnio, dalyviui apie tokį nutraukimą pranešama prieš tris mėnesius. Dalyviui už kiekvieną nutrauktą sąskaitą taikomas papildomas 1 000 EUR baudos mokestis. Ši poveikio priemonė gali būti taikoma, jei dalyvis per tris mėnesius nuo sustabdymo [įterpti CB pavadinimą] priimtinu būdu neištaisė esminės neatitikties.

10. Dalyviai, kurie leidžia trečiosioms šalims turėti prieigą prie jų TARGET sąskaitos, kaip numatyta 7 straipsnyje, ir dalyviai įregistravę adresuojamojo BIC turėtojus, kaip numatyta III dalies 2 straipsnyje, sprendžia klausimą dėl rizikos, kylančios dėl tokios prieigos suteikimo, vadovaudamiesi 1–9 dalyse nurodytais saugumo reikalavimais.

21 straipsnis

Kompensavimo schema

Jei lėšų pervedimo nurodymas dėl techninių TARGET sutrikimų negali būti apmokėtas tą pačią darbo dieną, kurią jis buvo priimtas, [įterpti CB pavadinimą], vadovaudamasis II priedėlyje nustatyta specialia procedūra, atitinkamam dalyviui pasiūlo kompensaciją.

22 straipsnis

Atsakomybės taikymas

1. Vykdydami savo įsipareigojimus pagal šias Taisykles, [įterpti CB pavadinimą] ir dalyviai vienas kito atžvilgiu yra susaistyti bendrąja pagrįsto rūpestingumo pareiga.

2. [Įterpti CB pavadinimą] savo dalyviams atsako sukčiavimo (įskaitant tyčinį nusižengimą, bet neapsiribojant juo) arba didelio neatsargumo atvejais dėl bet kokių nuostolių, atsiradusių eksploatuojant TARGET-[įterpti CB/šalies nuorodą]. Paprasto neatsargumo atvejais, [įterpti CB pavadinimą] atsakomybė apribojama dalyvio tiesioginiais nuostoliais, t. y. susijusios operacijos suma ir (arba) palūkanų už ją praradimu, išskyrus bet kokius netiesioginius nuostolius.

3. [Įterpti CB pavadinimą] neatsako už bet kokius nuostolius, atsirandančius dėl techninės infrastruktūros (įskaitant [įterpti CB pavadinimą] kompiuterių infrastruktūros, programų, duomenų, taikomųjų programų arba tinklų bet jais neapsiribojant) sutrikimų ar gedimų, jei tokie sutrikimai ar gedimai atsiranda nepaisant, kad [įterpti CB pavadinimą] įgyvendino tas priemones, kurios yra pagrįstai reikalingos siekiant apsaugoti tokią infrastruktūrą nuo sutrikimų ar gedimų bei pašalinti tokių sutrikimų ar gedimų pasekmes (į pastarąsias įtraukiant (bet neapsiribojant) IV priedėlyje nurodytų veiklos tęstinumo ir nenumatytų atvejų procedūrų inicijavimą ir įvykdymą).

4. [Įterpti CB pavadinimą] neatsako: a) už dalyvio sukeltų nuostolių dalį; arba b) jei nuostoliai atsiranda dėl [įterpti CB pavadinimą] nekontroliuojamų išorinių įvykių (force majeure).

5. Nepaisant [įterpti taikytinos nacionalinės teisės nuostatas], 1–4 dalys taikomos tokia apimtimi, jog [įterpti CB pavadinimą] atsakomybė gali būti atmetama.

6. [Įterpti CB pavadinimą] ir dalyviai imasi visų pagrįstų ir praktiškų priemonių sumažinti bet kokią šiame straipsnyje nurodytą žalą ar nuostolius.

7. [Įterpti CB pavadinimą] kai kuriuos arba visus savo įsipareigojimus pagal šias Taisykles gali pavesti savo vardu vykdyti trečiosioms šalims, ypač telekomunikacijų ar kitų tinklų paslaugų teikėjams arba kitiems subjektams, jei to reikia [įterpti CB pavadinimą] įsipareigojimams įvykdyti, arba jei tokia yra įprasta rinkos praktika. [Įterpti CB pavadinimą] įsipareigojimas apribojamas tinkamu bet kokių tokių trečiųjų šalių parinkimu ir jų įgaliojimu, ir atitinkamai apribojama [įterpti CB pavadinimą] atsakomybė. Šioje dalyje 3 lygio NCB nelaikomi trečiosiomis šalimis.

23 straipsnis

Įrodymai

1. Jei Taisyklėse kitaip nenumatyta, visi TARGET lėšų pervedimo nurodymai ir susiję pranešimai, tokie kaip debeto arba kredito patvirtinimai ar sąskaitos išrašaitarp [įterpti CB pavadinimą] ir dalyvių siunčiami per atitinkamą TPT.

2. [Įterpti CB pavadinimą] arba atitinkamo TPT saugomi elektroniniai arba rašytiniai pranešimų įrašai, priimami kaip [įterpti CB pavadinimą] apdorotų mokėjimų įrodymai. Išsaugotas elektronine forma arba atspausdintas atitinkamo TPT originalus pranešimas laikomas įrodymo priemone, neatsižvelgiant į originalaus pranešimo formą.

3. Jei sutrinka dalyvio ryšys su TPT, dalyvis naudoja kitas pranešimų perdavimo priemones, kaip susitarta su [įterpti CB pavadinimą]. Tokiais atvejais, [įterpti CB pavadinimą] parengta išsaugota arba atspausdinta pranešimo versijaturi tokią pačią įrodomąją vertę kaip ir originalus pranešimas, neatsižvelgiant į jo formą.

4. [Įterpti CB pavadinimą] [įterpti laikotarpį, kurio reikalaujama pagal atitinkamą nacionalinės teisės aktą] saugo visus pateiktų lėšų pervedimo nurodymų ir dalyvių gautų mokėjimų įrašus nuo tada, kai tie lėšų pervedimo nurodymai yra pateikti ir mokėjimai gauti; bet kokio TARGET dalyvio, kuris, vadovaujantis Europos Sąjungos Tarybos arba valstybių narių priimtomis ribojančiomis priemonėmis, nuolat stebimas, atžvilgiu visi tokie įrašai turi apimti bent penkerius metus arba ilgiau, jei to reikalauja specialios taisyklės.

5. Paties [įterpti CB pavadinimą] registrai ir įrašai traktuojami kaip dalyvių bet kokių įsipareigojimų ir bet kokių faktų bei įvykių, kuriais remiasi šalys, įrodymo priemonės.

24 straipsnis

Trukmė, paprastas dalyvavimo nutraukimas ir sąskaitų uždarymas

1. Nepažeidžiant 25 straipsnio, dalyvavimas TARGET-[įterpti CB/šalies nuorodą] yra neterminuotas.

2. Dalyvis apie tai įspėjęs prieš 14 darbo dienų, jei su [įterpti CB pavadinimą] nesusitaria dėl trumpesnio įspėjimo laikotarpio, bet kuriuo metu gali nutraukti: a) savo dalyvavimą TARGET-[įterpti CB/šalies nuorodą] visa apimtimi; b) vieną ar daugiau jo SLS, RLAA IS techninių sąskaitų ir (arba) TIPS IS techninių sąskaitų; c) vieną ar daugiau jo PLS, jei jis ir toliau laikosi 5 straipsnio.

3. [Įterpti CB pavadinimą] apie tai įspėjęs prieš tris mėnesius, jei su atitinkamu dalyviu nesusitaria dėl kitokio įspėjimo laikotarpio, bet kuriuo metu gali nutraukti: a) dalyvio dalyvavimą TARGET-[įterpti CB/šalies nuorodą] visa apimtimi; b) vieną ar daugiau dalyvio SLS, RLAA IS techninių sąskaitų arba TIPS IS techninių sąskaitų; c) vieną ar daugiau dalyvio PLS, jeigu tas dalyvis ir toliau turi bent vieną PLS.

4. Nutraukus dalyvavimą, 28 straipsnyje nustatyti konfidencialumo įsipareigojimai dar galioja penkerius metus nuo dalyvavimo nutraukimo dienos.

5. Nutraukus dalyvavimą, [įterpti CB pavadinimą], vadovaudamasis 26 straipsnio nuostatomis, uždaro visas atitinkamo dalyvio TARGET sąskaitas.

25 straipsnis

Sustabdymas ir išimtinis dalyvavimo nutraukimas

1. Dalyvio dalyvavimas TARGET-[įterpti CB/šalies nuorodą] nutraukiamas arba sustabdomas nedelsiant, be išankstinio įspėjimo, jei įvyksta vienas iš šių įsipareigojimų nevykdymo įvykių: a) iškeliama nemokumo byla ir (arba) b) dalyvis nebeatitinka 4 straipsnyje nustatytų prisijungimo kriterijų.

Taikant šią dalį, krizių prevencijos priemonių ar krizių valdymo priemonių ėmimasis, kaip tai nurodyta Direktyvoje 2014/59/ES, dalyvio atžvilgiu nėra automatiškai vertinamas kaip nemokumo bylos iškėlimas.

2. [Įterpti CB pavadinimą] gali be išankstinio įspėjimo nutraukti arba sustabdyti dalyvio dalyvavimą TARGET-[įterpti CB/šalies nuorodą], jei: a) įvyksta vienas arba daugiau įsipareigojimų nevykdymo įvykių (kitų nei nurodyti 1 dalyje; b) dalyvis iš esmės pažeidžia Taisyklių reikalavimus; c) dalyvis neįvykdo esminio įsipareigojimo [įterpti CB pavadinimą]; d) dalyvis nustoja turėti galiojantį susitarimą su TPT dėl būtino prisijungimo prie TARGET; e) įvyksta bet koks kitas su dalyviu susijęs įvykis, kuris, [įterpti CB pavadinimą] vertinimu, keltų grėsmę bendram TARGET-[įterpti CB/šalies nuorodą] ar bet kurios kitos TARGET komponento sistemos stabilumui, patikimumui ir saugumui, arba kuris kliudytų [įterpti CB pavadinimą] atlikti savo uždavinius, kaip apibrėžta [nurodyti atitinkamą nacionalinės teisės aktą] bei Europos centrinių bankų sistemos ir Europos Centrinio Banko statute, arba, atsargumo sumetimais, laikomas keliančiu riziką; f) NCB sustabdo arba nutraukia dalyvio galimybę gauti dienos paskolą, įskaitant automatinį įkeitimą, pagal II dalies 13 straipsnį arba g) dalyvis yra pašalinamas arba kitaip nustoja būti vienos iš TPT uždaros vartotojų grupės nariu.

3. Priimdamas sprendimą pagal 2 dalį, [įterpti CB pavadinimą] atsižvelgia, inter alia, į nevykdomų įsipareigojimų ar 2 dalies a–c punktuose nurodytų įvykių svarbą.

4. Tuo atveju, jei [įterpti CB pavadinimą] sustabdo arba nutraukia dalyvio dalyvavimą TARGET-[įterpti CB/šalies nuorodą] pagal 1 arba 2 dalį, [įterpti CB pavadinimą] nedelsiant informuoja transliuodamas per IKM arba jei tokios galimybės nėra, bet kuriomis kitomis tinkamomis ryšio priemonėmis, atitinkamą dalyvį, kitus CB ir dalyvius visose TARGET komponento sistemose apie tokį sustabdymą arba nutraukimą. Laikoma, kad šį pranešimą pateikė atitinkamo dalyvio buveinės CB.

5. Kai dalyviai gauna pagal 4 dalį pateiktą pranešimą, laikoma, kad jie buvo informuoti apie dalyvio dalyvavimo TARGET-[įterpti CB/šalies nuorodą] arba kitoje TARGET komponento sistemoje nutraukimą arba sustabdymą. Dalyviai padengia bet kokius nuostolius, kilusius dėl lėšų pervedimo nurodymo pateikimo dalyviams, kurių dalyvavimas sustabdytas arba nutrauktas, jei tas lėšų pervedimo nurodymas į TARGET-[įterpti CB/šalies nuorodą] buvo įtrauktas gavus pranešimą.

26 straipsnis

[Įterpti CB pavadinimą] atliekamas TARGET sąskaitų uždarymas nutraukus dalyvavimą

[Įterpti CB pavadinimą], nutraukdamas dalyvavimą TARGET-[įterpti CB/šalies nuorodą] pagal 24 arba 25 straipsnį, uždaro atitinkamo dalyvio TARGET sąskaitas po to, kai apmokami arba grąžinami visi eilėje esantys lėšų pervedimo nurodymai ir buvo pasinaudota savo teisėmis į įkeitimą ir įskaitymą, kaip nurodyta 27 straipsnyje.

27 straipsnis

[Įterpti CB pavadinimą] teisės į įkeitimą ir įskaitymą

1. [Įterpti, jei taikoma: Užtikrinant bet kokius esamus arba būsimus reikalavimus, kylančius iš šalių teisinių santykių, dalyvio esami ir būsimi teigiami balansai jo TARGET sąskaitose yra įkeičiami [įterpti CB pavadinimą]. a) [Įterpti, jei taikoma: Dalyvio esami ir būsimi reikalavimai [įterpti CB pavadinimą], kylantys dėl teigiamo balanso TARGET sąskaitose, pervedami [įterpti CB pavadinimą] kaip įkaitas užtikrinti bet kokius [įterpti CB pavadinimą] esamus ar būsimus reikalavimus dalyviui, kylančius iš [įterpti nuorodą į priemonę, įgyvendinančią šias Taisykles]. Toks įkaitas laikomas pateiktu vien dėlfakto, kad lėšos buvo įrašytos į dalyvio TARGET sąskaitas.] b) [Įterpti, jei taikoma: [Įterpti CB pavadinimą] užtikrinant bet kokius esamus ir būsimus reikalavimus, kylančius iš šalių teisinių santykių, dalyvio esami ir būsimi teigiami balansai jo TARGET sąskaitose yra užtikrinami kintamo dydžio skolininko disponuojamu įkaitu [įterpti CB pavadinimą].

2. [Įterpti, jei taikoma: [Įterpti CB pavadinimą] turi 1 dalyje nurodytą teisę, net jei jo reikalavimai yra tik sąlyginiai arba dar nesuėjo jų terminas.]

3. [Įterpti, jei taikoma: Dalyvis, veikdamas kaip TARGET sąskaitos turėtojas, patvirtina įkeitimo [įterpti CB pavadinimą], kuriame ta sąskaita buvo atidaryta, pateikimą; šis patvirtinimas yra įkeisto turto pateikimas [įterpti CB pavadinimą], numatytas pagal [įterpti atitinkamą šalies pavadinimą] teisę. Bet kokios sumos, sumokėtos į TARGET sąskaitą, kurios balansas yra įkeistas, vien dėl fakto, kad yra įmokėtos, yra neatšaukiamai be jokių apribojimų įkeistos kaip užtikrinimo priemonė, kad užtikrinti įsipareigojimai būtų visiškai įvykdyti.]

4. Įvykus: a) įsipareigojimų nevykdymo atvejui, nurodytam 25 straipsnio 1 dalyje; ar b) bet kuriam kitam įsipareigojimų nevykdymo atvejui arba įvykiui, nurodytam 25 straipsnio 2 dalyje, dėl kurio buvo nutrauktas arba sustabdytas dalyvio dalyvavimas, nepaisant bet kokios nemokumo bylos iškėlimo dalyviui, ir nepaisant dalyvio teisių perleidimo, teismo ar kitokio arešto arba kitokio dalyvio teisių pasikeitimo,

visi dalyvio įsipareigojimai automatiškai ir tuoj pat vykdomi prieš terminą be išankstinio įspėjimo ir nereikalaujant išankstinio jokios kompetentingos institucijos patvirtinimo. Be to, dvišaliai dalyvio ir [įterpti CB pavadinimą] įsipareigojimai automatiškai įskaitomi tarpusavyje, o šalis, skolinga didesnę sumą, sumoka kitai šaliai skirtumą.

5. [Įterpti CB pavadinimą], remdamasis 4 dalimi, nedelsdamas praneša dalyviui apie bet kokį įskaitymą, po to, kai toks įskaitymas įvykdomas.

6. [Įterpti CB pavadinimą] gali be išankstinio įspėjimo debetuoti bet kurią dalyvio TARGET sąskaitą suma, kurią dalyvis yra skolingas [įterpti CB pavadinimą], atsiradusia iš teisinių dalyvio ir [įterpti CB pavadinimą] santykių.

7. Šio straipsnio nuostatos nesukuria jokių teisių, įkeitimo, turto suvaržymo, pretenzijų ar užskaitos šių IS naudojamų TARGET sąskaitų atžvilgiu: a) TARGET sąskaitoms, naudojamoms pagal IS atsiskaitymo procedūras pagal VI arba VII dalį; b) TARGET sąskaitos, kurias IS turi pagal II–V dalis, kai tokiose sąskaitose laikomos lėšos nepriklauso IS, bet yra laikomos jų klientų vardu arba naudojamos lėšų pervedimo nurodymams apmokėti jų klientų vardu.

28 straipsnis

Konfidencialumas

1. [Įterpti CB pavadinimą] laiko konfidencialia visą neskelbtiną arba slaptą informaciją, įskaitant, kai tokia informacija yra susijusi su dalyviui, tos pačios grupės dalyviams ar dalyvio klientams priklausančia mokėjimų, technine arba organizacine informacija, išskyrus kai dalyvis arba jo klientas pateikė rašytinį sutikimą atskleisti ją [įterpti šią frazę, jei taikoma pagal nacionalinius teisės aktus] arba tokį atskleidimą leidžia, arba to reikalauja [įterpti nuorodą į šalies pavadinimą] teisė].

2. Nukrypdamas nuo 1 dalies, dalyvis sutinka, kad informacija apie bet kokius veiksmus, kurių imtasi pagal 25 straipsnį, nelaikoma konfidencialia informacija.

3. Nukrypdamas nuo 1 dalies, dalyvis sutinka, kad [įterpti CB pavadinimą] gali atskleisti TARGET-[įterpti CB/šalies nuorodą] veikimo metu gautą su dalyviu, dalyviais iš tos pačios bankų grupės arba dalyvio klientais susijusią mokėjimų, techninę arba organizacinę informaciją: a) kitiems CB arba trečiosioms šalims, kurios yra susijusios su TARGET-[įterpti CB/šalies nuorodą] veikimu, kiek to reikia veiksmingam TARGET veikimui, arba dalyvio ar jo bankų grupės padėties stebėjimui; b) kitiems CB siekiant vykdyti analizę, reikalingą rinkos operacijoms, pinigų politikos funkcijoms, finansiniam stabilumui arba finansinei integracijai; arba c) valstybių narių ir Sąjungos prudencinės priežiūros, pertvarkymo ir sistemų priežiūros institucijoms, įskaitant CB, kiek to reikia jų viešųjų užduočių atlikimui, su sąlyga, kad visais šiais atvejais atskleidimas neprieštarauja taikytinai teisei.

4. [Įterpti CB pavadinimą] neatsako už tokio pagal 3 dalį atlikto atskleidimo finansines ir komercines pasekmes.

5. Nukrypdamas nuo 1 dalies, ir jei dėl to netampa įmanoma tiesiogiai arba netiesiogiai identifikuoti dalyvį arba dalyvio klientus, [įterpti CB pavadinimą] gali naudoti, atskleisti arba paskelbti informaciją apie dalyvio arba dalyvio klientų mokėjimus dėl statistikos, istorinių, mokslinių arba kitų tikslų vykdydamas savo viešąsias funkcijas arba, kad kiti viešieji subjektai, kuriems informacija yra atskleista, galėtų vykdyti savo funkcijas.

6. Su TARGET2-[įterpti CB/šalies nuorodą] veikimu susijusi informacija, prie kurios dalyviai turėjo prieigą, gali būti naudojama tik šiose Taisyklėse nustatytiems tikslams. Dalyviai tokią informaciją laiko konfidencialia, jei [įterpti CB pavadinimą] aiškiai nepateikė rašytinio pritarimo ją atskleisti. Dalyviai užtikrina, kad bet kurios trečiosios šalys, kurias jie samdo kaip išorės išteklius, kurioms paveda užduotis, įtakojančias arba galinčias įtakoti jų įsipareigojimų vykdymą pagal šias Taisykles, arba su kuriomis tokioms užduotims atlikti sudaro rangos sutartis, yra susaistytos šio straipsnio konfidencialumo reikalavimų.

7. [Įterpti CB pavadinimą], kad atliktų lėšų pervedimo nurodymus, yra įgaliojamas apdoroti ir perduoti reikalingus duomenis tinklo paslaugų teikėjui.

29 straipsnis

Duomenų apsauga, pinigų plovimo prevencija, administracinės ar ribojančios priemonės ir susiję klausimai

1. Laikoma, kad dalyviai žino ir laikosi visų savo įsipareigojimų, susijusių su teisės aktais, reglamentuojančiais duomenų apsaugą, ir yra pajėgūs įrodyti atitinkamoms kompetentingoms institucijoms, kad laikosi minėtų įsipareigojimų. Laikoma, kad dalyviai žino ir laikosi visų savo įsipareigojimų, susijusių su teisės aktais, reglamentuojančiais pinigų plovimo ir terorizmo finansavimo, su padidinta platinimo rizika susijusios branduolinės veiklos ir branduolinių ginklų pristatymo sistemų plėtojimo prevenciją, ypač įgyvendindami atitinkamas priemones, susijusias su bet kokiais jų TARGET sąskaitose debetuojamais arba kredituojamais mokėjimais. Prieš užmegzdami sutartinius santykius su TPT, dalyviai taip pat užtikrina, kad jie yra informuoti apie jų pasirinkto TPT duomenų pakartotinio pateikimo politiką.

2. Dalyviai įgalioja [įterpti CB pavadinimą] gauti bet kokią su jais susijusią informaciją iš nacionalinių arba užsienio finansų ar priežiūros institucijų arba prekybos subjekto, jei tokia informacija reikalinga dėl dalyvio dalyvavimo TARGET-[įterpti CB/šalies nuorodą].

3. Dalyviai, veikdami kaip mokėtojo ar gavėjo mokėjimo paslaugų teikėjai, laikosi visų reikalavimų, išplaukiančių iš jiems taikomų administracinių arba ribojančių priemonių, privalomų pagal Sutarties 75 arba 215 straipsnį, įskaitant reikalavimus pateikti pranešimus ir (arba) gauti kompetentingos institucijos sutikimą vykdyti operacijas. Be to: a) kai [įterpti CB pavadinimą] yra dalyvio, kuris yra mokėtojas, mokėjimo paslaugų teikėjas: i) dalyvis pateikia reikalaujamą pranešimą arba gauna sutikimą centrinio banko, kuris pirmiausia privalo pateikti pranešimą arba gauti sutikimą, vardu ir pateikia [įterpti CB pavadinimą] įrodymus apie pateiktą pranešimą arba gautą sutikimą; ii) dalyvis neįtraukia lėšų pervedimo nurodymo pervesti lėšas į kito subjekto nei dalyvis sąskaitą į TARGET tol, kol negauna patvirtinimo iš [įterpti CB pavadinimą], kad reikalaujamas pranešimas pateiktas arba gavėjo mokėjimo paslaugų teikėjas gavo sutikimą, arba toks sutikimas gautas to mokėjimo paslaugų teikėjo vardu; b) kai [įterpti CB pavadinimą] yra dalyvio, kuris yra gavėjas, mokėjimo paslaugų teikėjas, dalyvis pateikia reikalaujamą pranešimą arba gauna sutikimą centrinio banko, kuris pirmiausia privalo pateikti pranešimą arba gauti sutikimą, vardu ir pateikia [įterpti CB pavadinimą] įrodymus apie pateiktą pranešimą arba gautą sutikimą.

Šioje dalyje terminai „mokėjimo paslaugų teikėjas“, „mokėtojas“ ir „gavėjas“ vartojami taikytinose administracinėse arba ribojančiose priemonėse nustatyta prasme.

30 straipsnis

Pranešimai

1. Išskyrus atvejus, kai šiose taisyklėse numatyta kitaip, visi pagal šias Taisykles reikalaujami arba leidžiami pranešimai siunčiami registruotu paštu, [jei tinkama – fakso numeriu ar kitaip], elektroninėmis ryšio priemonėmis, jei dėl to sutarta abipusiu susitarimu, ar kitokiu rašytiniu būdu. Pranešimai, skirti [įterpti CB pavadinimą], pateikiami [įterpti CB pavadinimą] [įterpti mokėjimų sistemų departamento arba atitinkamo CB padalinio pavadinimą] vadovui [įterpti atitinkamą CB adresą] arba [įterpti CB BIC adresą] ar [įterpti, jei tinkama, elektroninėmis ryšio priemonėmis, dėl kurių buvo sutarta abipusiu susitarimu]. Pranešimai, skirti dalyviui, siunčiami dalyvio periodiškai [įterpti CB pavadinimą] nurodomu adresu, [jei tinkama – fakso numeriu] arba [įterpti atitinkamą informaciją, jeigu abipusiu susitarimu buvo sutarta dėl kitų elektroninių ryšio priemonių] arba jo BIC adresu.

2. Siekiant įrodyti, kad pranešimas buvo išsiųstas, pakanka įrodyti, kad pranešimas buvo fiziškai arba elektroninėmis priemonėmis išsiųstas atitinkamam adresatui.

3. Visi pranešimai pateikiami [įterpti atitinkamą kalbą ir (arba) nuorodą į anglų kalbą].

4. Dalyviai yra susaistyti visų [įterpti CB pavadinimą] formų ir dokumentų, kuriuos dalyviai užpildė ir (arba) pasirašė, pateikė pagal 1 ir 2 dalį, ir kuriuos [įterpti CB pavadinimą] pagrįstai mano gavęs iš dalyvių, jų darbuotojų ar atstovų, įskaitant (bet neapsiribojant) pastoviųjų duomenų rinkimo formas, kaip nurodyta 5 straipsnio 2 dalies a punkte, ir 11 straipsnio 5 dalyje numatytą informaciją.

31 straipsnis

Sutartiniai santykiai su TPT

1. Tam, kad galėtų siųsti TARGET arba gauti iš TARGET nurodymus ar pranešimus, dalyviai: a) sudaro sutartį su TPT pagal koncesijos sutartį su tuo TPT, kad nustatytų techninę jungtį su TARGET-[įterpti CB/šalies nuorodą]; arba b) prisijungia per kitą subjektą, kuris yra sudaręs sutartį su TPT pagal koncesijos sutartį su tuo TPT.

2. Teisinius dalyvio ir TPT santykius išimtinai reglamentuoja jų sudarytos sutarties sąlygos.

3. TPT teiktinos paslaugos nėra [įterpti CB pavadinimą] TARGET atžvilgiu atliekamų paslaugų dalis.

4. [Įterpti CB pavadinimą] neatsako už jokius TPT (įskaitant jo direktorių, personalo ir subrangovų) veiksmus, klaidas arba neveikimą ar už dalyvių pasirinktų trečiųjų asmenų, suteikiančių prieigą prie TPT tinklo, veiksmus, klaidas arba neveikimą.

32 straipsnis

Dalinio pakeitimo procedūra

[Įterpti CB pavadinimą] gali bet kuriuo metu vienašališkai iš dalies pakeisti Taisykles, įskaitant priedėlius. Taisyklių, įskaitant priedėlių, daliniai pakeitimai skelbiami [įterpti atitinkamas paskelbimo priemones]. Laikoma, kad sutinkama dėl dalinių pakeitimų, jei dalyvis per 14 dienų, kai sužinojo apie tokius dalinius pakeitimus, aiškiai nepareiškia prieštaravimo. Jei dalyvis prieštarauja daliniam pakeitimui, [įterpti CB pavadinimą] turi teisę nedelsdamas nutraukti to dalyvio dalyvavimą TARGET-[įterpti CB/šalies nuorodą] ir uždaryti bet kokias jo TARGET sąskaitas.

33 straipsnis

Trečiosios šalies teisės

1. Dalyviai neperduoda, neįkeičia ar neperleidžia jokių teisių, interesų, prievolių, įsipareigojimų ar reikalavimų, kylančių iš Taisyklių arba susijusių su Taisyklėmis, tretiesiems asmenims be [įterpti CB pavadinimą] rašytinio sutikimo.

2. Taisyklės nesukuria jokių teisių arba įsipareigojimų, susijusių su kitais subjektais nei [įterpti CB pavadinimą] ir TARGET-[įterpti CB/šalies nuorodą] dalyviai.

34 straipsnis

Taikoma teisė, jurisdikcija ir vykdymo vieta

1. Dvišalius [įterpti CB pavadinimą] ir TARGET-[įterpti CB/šalies nuorodą] dalyvių santykius reglamentuoja [įterpti nuorodą į šalies pavadinimą] teisė.

2. Nepažeidžiant Europos Sąjungos Teisingumo Teismo kompetencijos, bet kokie ginčai, kylantys dėl dalyko, susijusio su 1 dalyje nurodytais santykiais, patenka į išimtinę [įterpti CB buveinės vietą] kompetentingų teismų kompetenciją.

3. Su teisiniais [įterpti CB pavadinimą] ir dalyvių santykiais susijusio vykdymo vieta yra [įterpti CB buveinės vietą].

35 straipsnis

Atskirumas

Jei kuri nors šių Taisyklių nuostata yra arba tampa nebegaliojanti, tai nekliudo taikyti visas kitas šių Taisyklių nuostatas.

36 straipsnis

Įsigaliojimas ir privalomumas

1. Šios Taisyklės įsigalioja nuo [įterpti atitinkamą datą].

2. [Įterpti, jei tinkama pagal susijusius nacionalinius teisės aktus: Besikreipiantys dalyviai, pateikdami prašymą dėl dalyvavimo TARGET-[įterpti CB/šalies nuorodą], automatiškai sutinka su šiomis Taisyklėmis tarpusavyje ir [įterpti CB pavadinimą] atžvilgiu].

II DALIS

Specialiosios sąlygos, taikomos pagrindinėms lėšų sąskaitoms (PLS)

1 straipsnis

PLS sąskaitų atidarymas ir tvarkymas

1. [Įterpti CB pavadinimą] kiekvienam dalyviui atidaro ir tvarko bent vieną PLS, išskyrus atvejus, kai dalyvis yra IS, kuri naudoja tik RLAA arba TIPS IS atsiskaitymo procedūras; tokiu atveju IS PLS naudoja savo nuožiūra.

2. Siekdamas atsiskaityti už pinigų politikos operacijas, kaip nustatyta [įterpti nuorodą į Bendruosius dokumentus], ir apmokėti palūkanas už tokias operacijas, dalyvis paskiria pagrindinę PLS, kurią jis turi [įterpti CB pavadinimą].

3. Pagal 2 dalį nustatyta pagrindinė PLS taip pat naudojama šiais tikslais: a) atlyginimui, kaip nustatyta I dalies 12 straipsnyje, išskyrus atvejus, kai dalyvis tam tikslui paskyrė kitą TARGET-[įterpti CB/šalies nuorodą] dalyvį; b) dienos paskolos suteikimui, jei taikytina.

4. Bet koks neigiamas pagrindinės PLS balansas neturi būti mažesnis už kredito liniją (jei ji suteikta). PLS, kuri nėra pagrindinė PLS, negali turėti neigiamo balanso.

2 straipsnis

Bendras PLS valdymas

1. PLS turėtojo prašymu [įterpti CB pavadinimą] leidžia, kad to PLS turėtojo turimą PLS bendrai tvarkytų vienas iš šių subjektų: a) kitas PLS turėtojas TARGET-[įterpti CB/šalies nuorodą]; b) PLS turėtojas kitoje TARGET komponento sistemoje; c) [[įterpti CB pavadinimą], jei taikoma].

Jei PLS turėtojas turi daugiau nei vieną PLS, kiekvieną turimą PLS gali bendrai tvarkyti kitas bendras tvarkytojas.

PLS, kurias jis bendrai tvarko, atžvilgiu bendras tvarkytojas turi tas pačias teises ir privilegijas kaip ir savo PLS atžvilgiu.

2. PLS turėtojas pateikia [įterpti CB pavadinimą] įrodymus, kad bendras tvarkytojas sutinka veikti kaip bendras tvarkytojas. [Įrašoma, jei naudojamas 1 dalies c punktas –] Tokių sutikimo imtis veiksmų įrodymų nereikalaujama, jei bendras tvarkytojas yra [įterpti CB pavadinimą.]

3. PLS turėtojas, veikiantis kaip vienas iš bendrų tvarkytojų, vykdo bendrai tvarkomos PLS turėtojo pareigas pagal I dalies 5 straipsnio 1 dalies a punktą, I dalies 10 straipsnio 4 dalį ir I dalies 31 straipsnio 1 dalį.

4. Bendrai tvarkomos PLS turėtojas vykdo dalyvio įsipareigojimus pagal I ir II dalis bendrai tvarkomos PLS atžvilgiu. Jei PLS turėtojas neturi tiesioginės techninės sąsajos su TARGET, I dalis, 5 straipsnio 1 dalies a punktas, I dalies 10 straipsnio 4 dalis ir I dalis 31 straipsnio 1 dalis netaikoma.

5. I dalies 7 straipsnis taikomas PLS turėtojui, kuris paskiria subjektą veikti PLS turėtojo PLS bendru tvarkytoju pagal šį straipsnį.

6. PLS turėtojas [nedelsdamas] praneša [įterpti CB pavadinimą], jei bendras tvarkytojas nustoja veikti arba nutraukiamas bendro tvarkymo susitarimas tarp PLS turėtojo ir bendro tvarkytojo.

3 straipsnis

PLS likvidumo pervedimo grupė

1. PLS turėtojo prašymu [įterpti CB pavadinimą] sukuria PLS likvidumo pervedimo grupę, kad būtų galima apdoroti likvidumo pervedimo iš PLS į PLS nurodymus.

2. PLS turėtojo prašymu [įterpti CB pavadinimą] įtraukia vieną iš PLS turėtojo PLS į esamą likvidumo pervedimo grupę, sukurtą TARGET-[įterpti CB/šalies nuorodą] arba kitoje TARGET komponento sistemoje, arba ją iš tokios grupės ištrina. Prieš pateikdamas tokį prašymą, PLS turėtojas informuoja visus kitus tos PLS likvidumo pervedimo grupės PLS turėtojus.

4 straipsnis

Operacijos vykdomos per PLS

1. TARGET-[įterpti CB/šalies nuorodą] per PLS vykdomos šios operacijos: a) centrinio banko operacijos; b) likvidumo pervedimo nurodymai į vienos nakties indėlių sąskaitas, kurias dalyvio vardu atidaro [įterpti CB pavadinimą] ir iš jų; c) likvidumo pervedimo nurodymai į kitą PLS toje pačioje PLS likvidumo pervedimo grupėje: d) likvidumo pervedimo nurodymai į T2S SLS, TIPS SLS arba RLAA SLS arba į jų subsąskaitą.

2. TARGET-[įterpti CB/šalies nuorodą] per PLS gali būti vykdomos šios operacijos: a) [įterpti, jei reikia, [lėšų pervedimo nurodymai, kylantys dėl priėmimo ir išėmimo.]]

5 straipsnis

Likvidumo pervedimo nurodymai

1. PLS turėtojas likvidumo pervedimo nurodymą gali pateikti vienu iš šių būdų: a) kaip nedelsiant vykdomą likvidumo pervedimo nurodymą, kuris yra nurodymas vykdyti skubiai; b) kaip periodinį likvidumo pervedimo nurodymą, kuris yra nurodymas periodiškai pervesti nurodytą sumą kiekvieną darbo dieną, įvykus iš anksto nustatytam įvykiui.

6 straipsnis

Taisyklėmis grindžiami likvidumo pervedimo nurodymai

1. PLS turėtojas savo PLS gali nustatyti žemiausią ir (arba) aukščiausią sumos ribą.

2. Nustatydamas aukščiausią sumos ribą ir pasirinkęs taisyklėmis grindžiamą pervedimo nurodymą PLS turėtojas nurodo [įterpti CB pavadinimą], kad tuo atveju, jeigu apmokėjus mokėjimo nurodymą aukščiausia sumos riba pažeidžiama, turi būti vykdomas taisyklėmis grindžiamas likvidumo pervedimo nurodymas, pagal kurį kredituojama RLAA SLS arba kita PLS turėtojo paskirta PLS, priklausanti tai pačiai PLS likvidumo pervedimo grupei. Kredituota RLAA SLS arba PLS gali būti TARGET-[įterpti CB/šalies nuorodą] arba kitoje TARGET komponento sistemoje.

3. Jeigu nustatoma žemiausia sumos riba ir pasirenkamas taisyklėmis grindžiamas likvidumo pervedimo nurodymas ir jeigu apmokėjus mokėjimo nurodymą žemiausia sumos riba pažeidžiama, inicijuojamas taisyklėmis grindžiamas pervedimo nurodymas, pagal kurį debetuojama RLAA SLS arba kita PLS turėtojo paskirta PLS, priklausanti tai pačiai PLS likvidumo pervedimo grupei. Debetuojama RLAA SLS arba PLS gali būti TARGET-[įterpti CB/šalies nuorodą] arba kitoje TARGET komponento sistemoje. Debetuojamos RLAA SLS arba PLS turėtojas privalo leisti, kad jo sąskaita būtų tokiu būdu debetuojama.

4. RLAA SLS turėtojas gali leisti debetuoti savo PLS, jeigu vienoje ar keliose nurodytose RLAA SLS arba PLS toje pačioje TARGET-[įterpti CB/šalies nuorodą] arba kitoje TARGET komponento sistemoje žemiausia sumos riba yra pažeista. Leisdamas debetuoti savo sąskaitą PLS turėtojas nurodo [įterpti CB pavadinimą] vykdyti taisyklėmis grindžiamą likvidumo pervedimo nurodymą, pagal kurį RLAA SLS arba PLS kredituojama (-os) kaskart, kai viršijama žemiausia sumos riba.

5. PLS turėtojas gali leisti debetuoti savo PLS, jeigu pagal III dalies 1 straipsnio 5 ir 6 dalis automatizuoto likvidumo pervedimo nurodymams vykdyti paskirtoje RLAA SLS nepakanka lėšų skubiems mokėjimo nurodymams, IS pervedimo nurodymams arba aukšto prioriteto mokėjimo nurodymams apmokėti. Leisdamas debetuoti savo sąskaitą, PLS turėtojas nurodo [įterpti CB pavadinimą] vykdyti taisyklėmis grindžiamą likvidumo pervedimo nurodymą, pagal kurį kredituojama jo RLAA SLS.

7 straipsnis

Lėšų pervedimo nurodymų vykdymas

1. Priimti lėšų pervedimo nurodymai apmokami nedelsiant, jeigu mokėtojo PLS pakanka lėšų.

2. Jeigu PLS lėšų nepakanka apmokėjimui atlikti, taikomos atitinkamos a–e punktuose nustatytos taisyklės [priklausomai nuo lėšų pervedimo nurodymo tipo]. a) Mokėjimo iš PLS nurodymas: nurodymas atmetamas, jei jį inicijuoja [įterpti CB pavadinimą] ir jei dėl jo pasikeistų tiek dalyvio dienos paskolos linija, tiek atitinkamas jo PLS debetas arba kreditas. Visi kiti nurodymai įrašomi į eilę. b) Skubus likvidumo pervedimo nurodymas: nurodymas atmetamas be dalinio apmokėjimo arba be jokių tolesnių bandymų apmokėti. c) Periodinis likvidumo pervedimo nurodymas: nurodymas apmokamas iš dalies be jokių tolesnių bandymų apmokėti. d) Taisyklėmis grindžiamas likvidumo pervedimo nurodymas: nurodymas apmokamas iš dalies be jokių tolesnių bandymų apmokėti. e) Likvidumo pervedimo į vienos nakties indėlių sąskaitas nurodymas: nurodymas atmetamas be dalinio apmokėjimo arba be jokių tolesnių bandymų apmokėti.

3. Visi eilėje esantys lėšų pervedimo nurodymai apdorojami laikantis principo „pirmas į, pirmas iš“ ( First In, First Out ) (FIFO), nenustatant prioriteto ar nekeičiant eiliškumo.

4. Eilėje esantys lėšų pervedimo nurodymai darbo dienos pabaigoje atmetami.

8 straipsnis

Lėšų rezervavimo nurodymai

1. PLS turėtojas gali nurodyti [įterpti CB pavadinimą] rezervuoti nurodytą sumą lėšų jo PLS, kad galėtų įvykdyti centrinio banko operacijas arba likvidumo pervedimo į vienos nakties indėlių sąskaitas nurodymus, vienu iš šių būdų: a) einamuoju lėšų rezervavimo nurodymu, kuris įsigalioja iš karto einamąją TARGET darbo dieną; b) periodiniu lėšų rezervavimo nurodymu, kuris turi būti įvykdomas kiekvienos TARGET darbo dienos pradžioje.

2. Tuo atveju, kai nerezervuotų lėšų sumos nepakanka einamajam arba periodiniam lėšų rezervavimo nurodymui įvykdyti, [įterpti CB pavadinimą] iš dalies įvykdo rezervacijos nurodymą. [Įterpti CB pavadinimą] nurodoma vykdyti tolesnius rezervavimo nurodymus, kol bus pasiekta rezervuotina likusi suma Likę neįvykdyti rezervavimo nurodymai atmetami darbo dienos pabaigoje.

3. Centrinio banko operacijos vykdomos naudojant rezervuotas lėšas, kaip nustatyta 1 dalyje, o kiti lėšų pervedimo nurodymai apmokami tik naudojant lėšas, likusias atskaičius rezervuotą sumą.

4. Nepažeidžiant 3 dalies, jei PLS turėtojo pagrindinėje PLS nerezervuotų lėšų nepakanka PLS turėtojo dienos paskolos linijai sumažinti, [įterpti CB pavadinimą] panaudoja rezervuotas lėšas.

9 straipsnis

Lėšų pervedimo nurodymų vykdymas sustabdymo arba nutraukimo atveju

1. Jeigu dalyvio dalyvavimas TARGET-[įterpti CB/šalies nuorodą] sistemoje nutraukiamas, [įterpti CB/šalies nuorodą] iš to dalyvio nepriima jokių naujų lėšų pervedimo nurodymų. Eilėje esantys lėšų pervedimo nurodymai, kaupiamieji (angl. warehoused ) lėšų pervedimo nurodymai arba nauji lėšų pervedimo nurodymai, apmokėtini tam dalyviui, atmetami.

2. Jeigu dalyvio dalyvavimas TARGET-[įterpti CB/šalies nuorodą] sistemoje yra sustabdomas kitais pagrindais, negu nurodyta I dalies 25 straipsnio 1 dalies a punkte, [įterpti CB pavadinimą] saugo visus to dalyvio gautinus ir mokėtinus lėšų pervedimo nurodymus jo PLS; jie yra pateikiami apmokėti tik tada, kai juos aiškiai priima dalyvio, kurio dalyvavimas sustabdytas, CB.

3. Jeigu dalyvio dalyvavimas TARGET2-[įterpti CB/šalies nuorodą] sistemoje yra sustabdomas I dalies 25 straipsnio 1 dalies a punkte nurodytais pagrindais, visi iš to dalyvio PLS apmokėtini lėšų pervedimo nurodymai yra apdorojami tik remiantis jo atstovų, įskaitant kompetentingos institucijos arba teismo paskirtus atstovus, pavyzdžiui, dalyvio nemokumo administratoriaus, nurodymais arba vykdytinu kompetentingos institucijos ar teismo sprendimu, kuriame nurodoma, kaip lėšų pervedimo nurodymai turi būti apdorojami. Visi gautini lėšų pervedimo nurodymai apdorojami pagal 2 dalį.

10 straipsnis

Tinkami subjektai dienos paskolos atveju

1. [įterpti CB pavadinimą] suteikia dienos paskolą kredito įstaigoms, įsteigtoms Sąjungoje arba EEE, kurios yra tinkamos sandorių šalys Eurosistemos pinig